Ministru kabineta

2017. gada \_\_.\_\_\_\_\_\_\_\_\_

rīkojums Nr.\_\_

**Zemes politikas plāns**

**2017.–2020. gadam**

Rīga 2017

**SATURS**

[SAĪSINĀJUMI 3](#_Toc474227724)

[KOPSAVILKUMS 4](#_Toc474227725)

[1. ESOŠĀS SITUĀCIJAS RAKSTUROJUMS 5](#_Toc474227726)

[1.1. Informācija par zemes izmantošanu 5](#_Toc474227727)

[1.1.1. Zemes sadalījums zemes lietošanas veidu kategorijās un izmaiņu tendences 5](#_Toc474227728)

[1.1.2. Zemes kvalitāte un augsne 10](#_Toc474227729)

[1.1.3. Zemes izmantošana un klimata pārmaiņas 13](#_Toc474227730)

[1.1.4. Zemes sadalījums pēc īpašuma tiesību statusa 14](#_Toc474227731)

[1.1.5. Īpašumu un lauku saimniecību struktūra 17](#_Toc474227732)

[1.1.6. Kopsavilkums 20](#_Toc474227733)

[2. SASAISTE AR CITIEM ATTĪSTĪBAS PLĀNOŠANAS DOKUMENTIEM 22](#_Toc474227734)

[2.1. Zemes politikas sasaiste ar Eiropas Savienības attīstības plānošanas dokumentiem 22](#_Toc474227735)

[Tīra gaisa pakotne 25](#_Toc474227736)

[2.2. Zemes politikas sasaiste ar Latvijas attīstības plānošanas dokumentiem 26](#_Toc474227737)

[3. POLITIKAS MĒRĶI UN RĪCĪBAS VIRZIENI 31](#_Toc474227738)

[3.1. Zemes resursu potenciāla izmantošana 31](#_Toc474227739)

[3.2. Zemes izmantošanas efektivitāte 31](#_Toc474227740)

[3.3. Augsnes kvalitātes uzlabošana 32](#_Toc474227741)

[3.4. Zeme un vides, dabas aizsardzība, tai skaitā klimatu pārmaiņu mazināšana un pielāgošanās tai 32](#_Toc474227742)

[10) izstrādāt koncepciju par iespēju novirzīt daļu no gūtajiem ienākumiem par mežu izciršanu CO2 piesaistes palielināšanai.4. VEICAMIE PASĀKUMI MĒRĶA SASNIEGŠANAI 32](#_Toc474227743)

[5. IETEKMES NOVĒRTĒJUMS UZ VALSTS UN PAŠVALDĪBU BUDŽETU 36](#_Toc474227744)

[6. POLITIKAS REZULTĀTI UN REZULTATĪVIE RĀDĪTĀJI 37](#_Toc474227745)

# SAĪSINĀJUMI

|  |  |
| --- | --- |
| ANO | Apvienoto Nāciju Organizācija |
| CSP | Centrālās statistikas pārvalde |
| EM | Ekonomikas ministrija |
| ERAF | Eiropas Reģionālās attīstības fonds |
| ES | Eiropas Savienība |
| FAO | ANO Pārtikas un lauksaimniecības organizācija |
| FM | Finanšu ministrija |
| Institūts “Silava” | Latvijas Valsts mežzinātnes institūts “Silava” |
| LAD | Lauku atbalsta dienests |
| LAP | Lauksaimniecības atbalsta politika |
| LU | Latvijas Universitāte |
| LUU | Latvijas Lauksaimniecības universitāte |
| LIZ | Lauksaimniecībā izmantojamā zeme |
| MRM | Meža resursu monitorings |
| NA | Normatīvais akts |
| NAP 2020 | Latvijas Nacionālais attīstības plāns 2014.-2020.gadam |
| NATURA 2000 | Eiropas nozīmes īpaši aizsargājamas dabas teritorijas |
| NĪN | Nekustamā īpašuma nodoklis |
| NĪVKIS | [Nekustamā īpašuma valsts kadastra informācijas sistēma](https://www.visr.eps.gov.lv/visr/default.aspx?action=2&rid=51) |
| OECD | Ekonomiskās sadarbības un attīstības organizācija |
| SEG | Siltumnīcas efektu veicinošas gāzes |
| TM | Tieslietu ministrija |
| VAAD | Valsts augu aizsardzības dienests |
| VARAM | Vides aizsardzības un reģionālās attīstības ministrija |
| VMD | Valsts meža dienests |
| VMR | Valsts meža reģistrs |
| VZD | Valsts zemes dienests |
| ZIZIMM | Zemes izmantošana, zemes izmantošanas maiņa un mežsaimniecība |
| ZM | Zemkopības ministrija |

# KOPSAVILKUMS

Zemes politika ir politika zemes izmantošanai un aizsardzībai, lai nodrošinātu zemes izmantošanas ilgtspējīgu attīstību.

Zemes politikas plāns 2017.–2020. gadam (turpmāk – Plāns) sagatavots atbilstoši Ministru kabineta 2015. gada 1. septembra sēdes protokollēmuma (prot. Nr.44 34.§) informatīvā ziņojuma „Zemes politikas pamatnostādņu 2008.-2014. gadam gala ietekmes novērtējums” (turpmāk – pamatnostādņu 2008.-2014. gadam gala ietekmes novērtējums) 2. punktā uzdotajam uzdevumam.

Plāns izstrādāts, ievērojot arī Latvijas Republikas Saeimas 2016. gada 16. jūnijā pieņemto paziņojumu „Par uzdevumiem, kas veicami, lai nodrošinātu Latvijas dabas resursu un publisko aktīvu ilgtspējīgu, efektīvu un racionālu apsaimniekošanu”, ar kuru Ministru kabinetam uzdots izstrādāt zemes politiku vidējam termiņam, kas veicinātu neizmantoto zemju novirzīšanu produktīvai, ekonomiski izdevīgai un ilgtspējīgai izmantošanai, sekmējot uz zinātni balstītu vietējo resursu taupīgu izmantošanu, radot jaunus, tirgū pieprasītus konkurētspējīgus produktus, vienlaikus dodot pozitīvu ieguldījumu Latvijas siltumnīcefekta gāzu emisiju samazināšanas saistību izpildē un arī turpmāk nodrošinot Latvijas kā „zaļas” valsts tēla saglabāšanu.

Plāns ir vidēja termiņa (2017.-2020. gadam) politikas plānošanas dokuments, kurā formulēts zemes politikas mērķis, rīcības virzieni zemes politikas mērķa sasniegšanai, kā arī politikas un darbības rezultāti, tādējādi iezīmējot tādu nozaru turpmāko attīstību, kas saistītas ar zemi, vidi, augsni, dabas aizsardzību.

Zeme šī Plāna izpratnē ir visa teritorija, kas ietver zemes virsmu un visu, kas saistīts ar zemes virsmu zem un virs tās.

Plānu izstrādāja Vides aizsardzības un reģionālās attīstības ministrija (turpmāk - VARAM) sadarbībā ar Satiksmes ministriju, Ekonomikas ministriju, Zemkopības ministriju (turpmāk - ZM), Finanšu ministriju, Tieslietu ministriju (Valsts zemes dienestu) un Latvijas Pašvaldību savienību. Plāna izstrādē piedalījās: VSIA „Zemkopības ministrijas nekustamie īpašumi”, VAS „Latvijas Valsts ceļi”, VAS „Latvijas Valsts meži”, Pārresoru koordinācijas centrs, SIA „Latvijas Lauku konsultāciju un izglītības centrs”, Latvijas Lauksaimniecības universitāte, Rīgas Tehniskā universitāte, Latvijas Tirdzniecības un rūpniecības kamera, Latvijas Meža īpašnieku biedrība, Latvijas Kūdras ražotāju asociācija, Biedrība „Zemnieku Saeima”, Biedrība „Latvijas Bioloģiskās lauksaimniecības asociācija”.

Plāns nodrošina pēctecību iepriekš īstenotajām zemes politikas pamatnostādnēm 2008.-2014. gadam (turpmāk – pamatnostādnes 2008.-2014. gadam), kas tika izstrādātas, lai definētu valsts politiku zemes izmantošanā, kā arī radītu tādus apstākļus, kas nodrošinātu zemes iespējami labāku izmantošanu, nodrošinot tās ilgtspējību. Vienlaikus pamatnostādnes 2008.-2014. gadam, kā arī pamatnostādņu 2008.-2014. gadam gala ietekmes novērtējuma informatīvajā ziņojumā ir identificējami indikatori, kas liecina, ka sasniegtie rezultāti nav pietiekami, piemēram, neapsaimniekotas lauksaimniecībā izmantojamās zemes (turpmāk - LIZ) platības, kas liecina par zemes izmantošanas neefektivitāti.

Plāns ir cieši saistītas ar Latvijas ilgtspējīgas attīstības stratēģiju līdz 2030. gadam (Latvija 2030) un valsts vidēja termiņa attīstības plānošanas dokumentiem: Nacionālo attīstības plānu 2014. - 2020. gadam, Vides aizsardzības politikas pamatnostādnēm 2014.-2020. gadam, Lauku attīstības programmu 2014.-2020. gadam.

# 1. ESOŠĀS SITUĀCIJAS RAKSTUROJUMS

## 1.1. Informācija par zemes izmantošanu

### 1.1.1. Zemes sadalījums zemes lietošanas veidu kategorijās un izmaiņu tendences

##### **1.1.1.1. Mežs**

Latvijas teritorijas lielāko daļu klāj meži. Saskaņā ar Valsts zemes dienesta (turpmāk – VZD) datiem[[1]](#footnote-1) zemes lietošanas veids „mežs” (zeme, kurā dominē koki visās attīstības stadijās, kuru augstums konkrētajā vietā var sasniegt vismaz 7 m un kuru pašreizējā vai potenciālā vainagu projekcija ir vismaz 20 % no mežaudzes aizņemtās platības) aizņem 47,2 % no kopējās valsts teritorijas (3 045 640,4 ha) un pēdējos 20 gados zemes lietošanas veida „mežs” platības īpatsvars ir pieaudzis par 2,6 %. Savukārt, Valsts meža dienesta (turpmāk – VMD) dati liecina, ka mežs aizņem 3 056 578 ha. Atšķirība starp VZD un VMD datiem ir skaidrojama ar to, ka nekustamā īpašuma valsts kadastra dati, tai skaitā dati par zemes lietošanas veidiem, tiek aktualizēti, veicot zemes kadastrālo uzmērīšanu un attēlojot tos situācijas plānā, bet dabiski aizaugušu LIZ un izveidojušās mežaudzes iespējams reģistrēt meža reģistrā, neaktualizējot situācijas plānus, bet veicot meža inventarizāciju.

Latvijas Valsts mežzinātnes institūts „Silava” (turpmāk ‑ institūts „Silava”) veic meža resursu monitoringu un iegūst informāciju par meža platības izmaiņām. Meža resursu monitoringa informāciju iegūst visā valsts teritorijā vienmērīgi 4 km attālumā izvietotu parauglaukumu traktu tīklā. Katru gadu tiek apsekota 1/5 no kopējā parauglaukumu skaita. Meža resursu monitoringa rezultātā pēc izstrādātas metodikas tiek aprēķināta meža zemes (zeme, uz kuras ir mežs (atbilst zemes lietošanas viedam „mežs”), zeme zem meža infrastruktūras objektiem, kā arī mežā ietilpstošie pārplūstošie klajumi, purvi, lauces un tam piegulošie purvi) platība sadalījumā pa meža zemes kategorijām.

Institūta „Silava” veiktie aprēķini liecina, ka 2014. gadā Latvijā kopējā meža platība bija 3 199 520 ha. Aprēķinātā mežaudzes platība gandrīz par 170 000 ha pārsniedz VZD reģistrēto zemes lietošanas veida „mežs” platību (VZD dati: zemes lietošanas veids „mežs” aizņem 3 030 446 ha 2015. gada 1. janvārī).

Tāpat institūta „Silava” veiktie aprēķini norāda, ka 2014. gadā Latvijā meža zemes kopējā platība ir 3 784 980 ha jeb 58,7 % no kopējās valsts teritorijas. Aprēķinā ir iekļauta arī ar kokiem un krūmiem aizaugušu nemežu zemju kategoriju teritorija 209 960 ha platībā. Savukārt VMD dati liecina, ka meža zemes aizņem tikai 3 286 129 ha, tas ir, mazliet vairāk kā pusi (51 %) no Latvijas kopplatības.

Latvijā ir notikusi meža zemju teritoriju dabiska palielināšanās ‑ meža ieaudzēšana, un galvenokārt tas ir noticis uz LIZ platību rēķina. Laika posmā no 2010.-2015. gadam mežs ieaudzēts 18 945 ha platībā. Ņemot vērā, ka laikā no 2011.- 2013. gadam fiziskās un juridiskās personas, kuru komercdarbība ir mežsaimniecība, ir iegādājušās vairāk kā 32 000 ha lauksaimniecībā izmantojamās zemes[[2]](#footnote-2), var prognozēt, ka meža platību pieaugums turpināsies un tas būs, galvenokārt, uz lauksaimniecībā izmantojamās zemes rēķina. Minēto LIZ platību pircēju lielākais īpatsvars ir Latgales plānošanas reģionā, kur minētās personas laikā no 2010.-2013. gadam ir iegādājušās gandrīz 17 tūkstošus ha LIZ, bet Vidzemes plānošanas reģionā ‑ 8 tūkstošus ha.

Apmežošanai pretējs process – meža atmežošana notiek salīdzinoši nelielos apjomos. Valsts meža dienesta dati liecina, ka pēdējo triju gadu laikā (2013.-2015.) Latvijā kopumā atmežoti tikai 1 797 ha. Atmežošana tiek veikta tajās teritorijās, kurās meža zemes paredzētas kā apbūves teritorija un tajās tiek veikta būvniecība.


##### **1.1.1.2. Lauksaimniecībā izmantojamā zeme**

Pretēji meža zemju pieaugumam, pēdējos 20 gados novērojama izteikta tendence samazināties LIZ platībai. Atbilstoši VZD datiem 2016. gada 1. janvārī lauksaimniecībā izmantojamā zeme aizņem 2 352 614 ha jeb 36,5 % no Latvijas kopplatības (1.1.1.2.1. attēls).

**1.1.1.2.1. attēls. Zemes lietošanas veidu - LIZ un meža platību īpatsvara izmaiņas, VZD un institūta** „**Silava” dati.**

Neskatoties, ka atbilstoši Centrālās statistikas pārvaldes (turpmāk – CSP) datiem, salīdzinot ar 2010. gadu, ir pieaugušas izmantotās LIZ platības (2015.g. – 1884,8 tūkst. ha) un atbilstoši Lauku atbalsta dienesta (turpmāk – LAD) datiem pieaug Eiropas Savienības atbalstam deklarētās LIZ platības (2016.g. – 1704,6 tūkst. ha), tomēr jāatzīmē, ka LAD veiktie LIZ apsekojuma rezultāti 2015. gadā liecina, ka 312 044 ha jeb 13,2% no lauksaimniecībā izmantojamās zemes bija neapsaimniekotas. Novadi ar vislielākajām nekoptu lauksaimniecībā izmantojamo zemju platībām ir Rēzeknes novads, Daugavpils novads, Ludzas novads, Madonas novads, Alūksnes novads (1.1.1.2.2. attēls). Statistiski ir pierādīts[[3]](#footnote-3), ka katrs neizmantotais hektārs gan lauksaimniecībā, gan mežsaimniecībā ir saistīts ar iedzīvotāju skaita samazinājumu lauku teritorijā.


Latvijas Valsts augļkopības institūts veicot lauksaimniecības zemju izmantošanas efektivitātes un iespēju izvērtējumu[[4]](#footnote-4), ņemot vērā šo zemju kvalitatīvo novērtējumu un stāvokli kādā tās atrodas, ir secinājis, ka no neapsaimniekotajām LIZ platībām atgriezt lauksaimnieciskajā izmantošanā lietderīgi būtu aptuveni 49 %.



**1.1.1.2.2. attēls. Neapstrādātās lauksaimniecībā izmantojamās zemes (LIZ) īpatsvars novados, Lauku atbalsta dienesta (LAD) dati.**

Neapsaimniekoto LIZ īpatsvara saglabāšanās bez ievērojamām izmaiņām ir skaidrojams ar to, ka ar 2013. gadu ir mainījušies zemes sakoptības vērtēšanas kritēriji – 2013. gadā zemes īpašniekam bija jāapstrādā vismaz 70 % no kadastrā esošās LIZ, lai tā tiktu uzskatīta par apstrādātu. Iepriekšējos gados zemi uzskatīja par koptu, ja tika apstrādāti tikai 30 %.

Ņemot vērā, ka Eiropas Savienības tiešo maksājumu apjoms turpinās pieaugt līdz 2020. gadam, tas veicinās tālāku lauksaimniecības zemes sakopšanu un pamesto platību atgriešanu lauksaimnieciskajā ražošanā. To apstiprina arī fakts, ka pēdējos 5 gados Pierīgas pašvaldību teritorijās lauku bloku platības ir palielinājušās par 10 % un vairāk, līdz ar to varētu prognozēt, ka šajās teritorijas samazināsies neapsaimniekoto LIZ platības, kas līdz šim bija visai ievērojamas un dažās Pierīgas pašvaldībās tās sastādīja pat vairāk kā 30 % no LIZ platībām (1.1.1.2.3. attēls).



**1.1.1.2.3. attēls. Lauku bloku platību izmaiņas, Lauku atbalsta dienesta (LAD) dati.**

Pateicoties labvēlīgajam Latvijas klimatam un augsnei, desmit un vairāk gadu laikā neapsaimniekotās lauksaimniecības zemēs ieaug koki un atjaunojas mežaudzes. No neizmantotajām LIZ aizaugušas ir aptuveni 42 tūkst. ha, kas ir 14 % no kopējā neizmantoto LIZ platību apjoma. Šajās platībās dominē galvenokārt mazvērtīgas koku sugas (baltalksnis), tādējādi, lai nodrošinātu produktīvu mežsaimniecības attīstību[[5]](#footnote-5), šīm teritorijām vajadzīga atbilstoša apsaimniekošana, vai arī nepieciešams ieguldīt samērā lielus līdzekļus, lai tās atgrieztu lauksaimnieciskajai ražošanai.

Pieaugot iedzīvotāju skaitam pasaulē, arvien asāk parādās problēmas ar nepieciešamās pārtikas nodrošinājumu, kam kā sekas ir arvien intensīvāka esošo lauksaimniecības zemju izmantošana. Iedzīvotāju skaits attiecībā pret LIZ platību ir rādītājs, kas norāda uz LIZ izmantošanas intensitāti. Vidēji Eiropas Savienībā uz vienu hektāru LIZ ir 2,8 iedzīvotāju. Latvijā šis rādītājs 2015. gadā bija 0,83 iedzīvotāju uz 1 ha LIZ.

##### **1.1.1.3. Purvi**

Latvijā purvi ir būtisks resurss gan no bioloģiskās daudzveidības viedokļa, gan arī no derīgo izrakteņu viedokļa. Arī dati par purvu platībām ir atšķirīgi atkarībā no informācijas avota, informācijas mērķa un tā, kā konkrētā situācijā tiek definēts, kas ir purvs. Izpratne par purvu atkarīga no nozares un tā izmantošanas – mežsaimniecībā dati veidojas no tā, vai koki ir 5 m vai augstāki[[6]](#footnote-6): ja zemāki koki - tad purvs, ja augstāki - tad mežs. Dabas aizsardzības speciālistiem savukārt purvs interesē kā biotops, jo purvos izdala vairākus aizsargājamos biotopus. Pēc aptuvenām aplēsēm neskarti purvi kopumā aizņem 4,9 % valsts teritorijas jeb 316 900 ha.

Purvi, kas tiek uzskatīti par kūdras atradnēm (platības ar kūdras slāni 0,3 m un biezāku, vidēji vismaz 0,5 m biezu, kas nav mazākas par 1 ha, tai skaitā ar mežu), Latvijā aizņem 10,7 % no valsts teritorijas un apzināti ir 6,8 tūkstoši purvu[[7]](#footnote-7) jeb kūdras atradņu. Kūdras atradnes ietver purvus ar rūpnieciski izmantojamiem kūdras krājumiem, dažus slapjos meža tipus, nosusinātos purvus un kūdras ieguves vietas, kā arī nosusinātas lauksaimniecības un mežsaimniecības zemes.

2016. gadā realizēta projekta gaitā[[8]](#footnote-8), vienojoties ar kūdras ražošanas nozari, nolemts, ka par rūpnieciski izmantojamu atradni uzskata kūdras atradni, kuras kopējā platība pie nulles robežas (kūdras slāņa 0,3 m dziļuma robeža) ir ne mazāka par 25 ha, kā arī tās kūdras iegulas vidējais slāņa dziļums atradnes nenosusinātā stāvoklī ir vienāds vai lielāks par 2,0 m. Izmantojot vēl dažus kritērijus, ģeotelpiskās informācijas kamerālas analīzes gaitā izdalīts 1461 ģeotelpiskais objekts ar kopējo platību 501 079ha. Protams, pašlaik šīs teritorijas ir ieskaitītas citās zemes lietošanas veidu kategorijās

Atbilstoši VZD datiem no Nekustamā īpašuma valsts kadastra informācijas sistēmā (NĪVK IS) reģistrētās kopplatības uz 2016. gada 1.janvāri valstī ir 3,5 % (226 544,1 ha) zemes ar zemes lietošanas veidu ,,purvs”.

##### **1.1.1.4. Apbūves zemes**

Rietumeiropas valstīs viena no problēmām ir apbūvēto zemju pieaugums uz izmantojamo zemju rēķina. Līdz ar to viena no Eiropas Savienības stratēģijām par resursu racionālu izmantošanu ir 2020. gadā sasniegt mērķi, kad izmantojamo zemju samazinājums ir 0 ha gadā. Latvijā pašlaik šī nav būtiska problēma, jo pilsētu un apbūves zemes aizņem tikai 4,2 % no kopējās valsts teritorijas, un pēdējos 5 gados minēto zemju īpatsvars ir palielinājies tikai par 0,1 %. Tomēr ir vērts pievērst uzmanību šo zemju izmantošanas efektivitātei.

Viens no zemes izmantošanas efektivitātes rādītājiem, ko pielieto Ekonomiskās sadarbības un attīstības organizācija (OECD) (turpmāk – OECD), ir apbūvēto zemju daudzums uz vienu iedzīvotāju. OECD šo rādītāju aprēķinam par pamatu izmanto *Corine Land Cover* datus[[9]](#footnote-9). Vidēji Eiropā uz vienu iedzīvotāju ir 369 m2 apbūvētas zemes, bet Latvijā šis rādītājs ir 655 m2 . Lai nodrošinātu, ka arī turpmāk esošie zemes resursi tiktu izmantoti racionāli, Zemes pārvaldības likumā ir iekļauts regulējums, kas nosaka, ka LIZ un meža zemes kategorijas maiņai uz citu zemes lietošanas kategoriju, tajā skaitā uz apbūves zemi, prioritāri paredz teritorijas ar zemāko zemes kvalitātes novērtējumu, kā arī jaunu apbūvi prioritāri paredz veikt degradētajās teritorijās. Tāpat Ministru kabineta 2013. gada 30. aprīļa noteikumos Nr. 240 „Vispārīgie teritorijas plānošanas, izmantošanas un apbūves noteikumi” ir noteikts ierobežojums veidot jaunas kompleksas dzīvojamās apbūves teritorijas ārpus esošām pilsētām un ciemiem, ja tās netiek plānotas kā jauni ciemi vai esošo pilsētu vai ciemu teritoriju paplašināšana.

##### **1.1.1.5. Citi zemes lietošanas veidi**

Atbilstoši VZD datiem citu zemes lietošanas veidu kategoriju izmaiņas nav būtiskas. No kopējās valsts teritorijas krūmāji aizņem 1,7 %, ūdensobjekti – 3,8 %, pārējās zemes – 3,7 %. Minēto zemes lietošanas veidu kategoriju zemju īpatsvars pēdējo 20 gadu periodā ir mainījies 1 % robežās.

### 1.1.2. Zemes kvalitāte un augsne

Latvijā informāciju par zemes kvalitatīvo novērtējumu un augsnēm var uzskatīt par novecojušu. Lai arī augšņu kartēšanas un zemes vērtēšanas lauku darbi tika pabeigti 1994. gadā, lielākā daļa šīs informācijas ir 30 un vairāk gadu sena, kā arī neaktuāla. Laika posmā no 2014. gada 1. septembra līdz 2016. gada 30. martam programmas „Nacionālā klimata politika” ietvaros Latvijas Universitāte kopīgi ar Latvijas Lauksamniecības universitāti īstenoja projektu „Ilgtspējīga zemes resursu pārvaldības veicināšana, izveidojot digitālu augšņu datubāzi”. Projekts paredz esošo kartogrāfisko materiālu (3730 augšņu kartes un 3730 zemes kvalitatīvās vērtības kartes) digitizēšanu atbilstoši modernākajiem ĢIS tehnoloģiskajiem risinājumiem[[10]](#footnote-10). Projekta rezultātā tika izveidota digitāla augšņu datu bāze, kurā ir uzkrāta informācija par iepriekšējos gados veiktās augšņu kartēšanas un kvalitatīvās vērtēšanas rezultātiem. Lai arī tā nav aktuāla un šodienas situācijai atbilstoša, tā var tikt izmantota zemes resursu pārvaldībai un izmantošanas plānošanai, tai skaitā vides pārvaldībā, siltumnīcas efektu veicinošo gāzu (SEG) emisiju aprēķināšanai, zemes kadastrālās vērtības aprēķināšanai. Tomēr jāatzīmē, ka Latvijā joprojām lieto augšņu klasifikācijas sistēmu, kas nav pielīdzināma starptautiskai augšņu klasifikācijas sistēmai – Pasaules Augšņu klasifikatoram (PAK), kura ir galvenā sistēma, kas paredzēta izmantošanai starptautiskajā informācijas apmaiņā[[11]](#footnote-11).

Latvijā vidējais svērtais zemes kvalitātes novērtējums ir 38 balles[[12]](#footnote-12) (maksimālais rādītājs ir 100 balles), kas attiecībā uz LIZ tiek uzskatīts par minimālo auglības līmeni, lai varētu nodrošināt komerciāli dzīvotspējīgu lauksaimniecību. No kopējās LIZ platības 41 % augsnes auglības līmenis ir zemāks par 35 ballēm un tikai 5 % LIZ novērtējums ir augstāks par 55 ballēm[[13]](#footnote-13). Pēdējo reizi zemes kvalitāti Latvijā novērtēja pirms aptuveni 30 gadiem, līdz ar to, ir apgrūtinoši sniegt vērtējumu par aktuālu vidējo LIZ auglības līmeni. Zemes kvalitatīvo novērtējumu ietekmē vairāki faktori (zemes iekultivēšanas pakāpe, organisko vielu saturs, skābums, mitruma apstākļi, meliorācija, erozijas riski, u.c.), un ir pamats pieņemt, ka minētais novērtējums gadu laikā ir samazinājies, ko veicinājušas izmaiņas, kas saistītas gan ar organisko vielu saturu, gan ķīmisko elementu īpatsvaru augsnē, kā arī meliorācijas sistēmu stāvokli.

Saskaņā ar VSIA „Zemkopības ministrijas nekustamie īpašumi” sniegto informāciju 2015. gada 1. novembrī Latvijā ir 1 562 409 ha meliorētu LIZ un meža zemju, tajā skaitā ir ietverti arī applūstošo zemju mitruma režīma regulēšanai izbūvētie 53 polderi, kuru kopplatība ir 54,3 tūkst. ha. Meliorācijas kadastrā reģistrētā informācija liecina, ka pēc 1990. gada jaunas meliorācijas sistēmas ir izbūvētas tikai piecās novadu pašvaldībās (Bauskas, Dobeles, Jelgavas, Rundāles un Vecumnieku) ar kopējo nosusināmo platību 334,5 ha. Tā kā liela daļa meliorācijas sistēmu tika izbūvētas pirms 20 un vairāk gadiem, pastāv iespēja, ka tās ir nolietojušās un vairs nepilda tām paredzēto funkciju, līdz ar to daļa no, it kā meliorētām platībām, faktiski netiek nosusinātas un veidojas jaunas pārmitras platības. Jāņem vērā, ka Latvijā nokrišņu daudzums pārsniedz summāro iztvaikošanu un prognozes[[14]](#footnote-14) liecina, ka klimata pārmaiņu rezultātā nokrišņu daudzums līdz 2100. gadam valstī arvien palielināsies, līdz ar to meliorācijai un spējai novadīt lieko ūdens daudzumu būs arvien lielāka nozīme. Tāpat meliorācijas sistēmu atjaunošana sekmē CO2 piesaisti un mazina siltumnīcefekta gāzes (SEG) emisijas. Ieguldījumi meliorācijā šodien varētu sniegt būtisku ieguldījumu zemes efektīvākai izmantošanai nākotnē.

Informācija par augsnēm ir vienlīdz svarīga gan augsnes aizsardzības politikas izstrādātājiem, gan arī lauksaimniekiem. Zemes apstrādei arvien plašāk tiek izmantotas jaunas tehnoloģijas, kas balstās uz objektīvu un aktuālu informāciju par augsni. Lai to nodrošinātu, Valsts augu aizsardzības dienests (turpmāk – VAAD) pēc lauku saimniecību pasūtījuma veic augšņu agroķīmisko izpēti, lai noteiktu lauksaimniecībā izmantojamās zemes auglības līmeni un tā pārmaiņas.

VAAD apkopotie dati liecina, ka 30-70 % no Kurzemes, Rīgas, Vidzemes un Latgales reģionu augsnēm, kurām ir veikta agroķīmiskā izpēte, ir ar paaugstinātu skābuma līmeni un tām ir nepieciešama kaļķošana, t.sk. pamatkaļķošana. Zemgalē esošajām augsnēm šie radītāji ir labāki - tikai 15 % no augsnēm ir nepieciešama kaļķošana un 5 % nepieciešama pamatkaļķošana. Minētie dati liecina, ka Latvijā ir liels īpatsvars ar paaugstināta skābuma augsnēm. Lai novērstu augšņu paskābināšanos, Latvijā ik gadu vajadzētu nokaļķot 100 000 ha lauksaimniecības zemju. Praksē kopš 1992. gada tiek kaļķots nepieļaujami maz platību - tā veikta tikai 121,5 tūkst. ha, jeb aptuveni 5 % LIZ[[15]](#footnote-15). Minētais faktors būtiski negatīvi ietekmē augšņu kvalitāti.

Nozīmīgs augsnes kvalitātes rādītājs ir organisko vielu saturs augsnē. Organiskās vielas nodrošina augsnes auglību, ķīmisko vielu, t.sk. barības vielu, piesaisti, ietekmē augsnes struktūras veidošanos, kā arī mitruma un gaisa režīmu. Latvijā LIZ augsnes satur vidēji 1,83 % organisko vielu (optimāls rādītājs 2,1-3,0 %, kritisks - 1,6 %). Augšņu izpētes rezultāti[[16]](#footnote-16) liecina, ka Latvijā katru gadu pieaug augšņu īpatsvars, kurām ir nepietiekams organisko vielu saturs. 10-30 % no izpētītajām augsnēm visos Latvijas reģionos ir ar nepietiekamu organisko vielu saturu. Tas ir rezultāts tam, ka saimniecības, lai iegūtu optimālas laukaugu ražas, izmanto minerālmēslojumus, bet nepievērš pietiekamu vērību organiskā mēslojumu izmantošanai, lai nodrošinātu augu barības vielu atjaunošanu augsnē (1.1.2.1. attēls).

Gads

%

**1.1.2.1. attēls. Platības ar nepietiekamu organisko vielu saturu, %, Valsts augu aizsardzības dienesta dati.**

Platībās ar zemu organisko vielu saturu nepieciešams veikt pasākumus to uzlabošanai, tajā skaitā pastiprinātu organiskā mēslojuma lietošanu, kaļķošanu, kūdras iestrādi, zaļmēslojuma un daudzgadīgo zālāju audzēšanu.

Pēdējo gadu agroķīmiskās izpētes rezultāti liecina, ka daļa no izpētītajām augsnēm ir ar ļoti zemu un zemu fosfora daudzumu – vidēji Zemgales reģionā 20 %, Rīgas reģionā 33 %, Vidzemes reģionā 37 %, Latgales reģionā 48 % un Kurzemes reģionā 49 %. Tāpat daļa no augsnēm ir ar ļoti zemu un zemu kālija daudzumu – vidēji Zemgales reģionā 9 %, Kurzemes reģionā 10 %, Rīgas reģionā 17 %, Vidzemes reģionā 17 % un Latgales reģionā 24 %.

Mitruma režīma pasliktināšanās, organisko vielu un nepieciešamo ķīmisko elementu satura samazināšanās rada zemes degradācijas riskus, tai skaitā veicina augsnes eroziju. Latvijā izplatītākie ir divi erozijas veidi – ūdens un vēja erozija. Nepareiza agrotehnika, reljefa īpatnības, augu sekas neievērošana un zaļo platību trūkums veicina eroziju lauksaimniecības zemēs.



**1.1.2.2. attēls. Erozijas risks Latvijā[[17]](#footnote-17).**

Lai arī Latvijā joprojām nav pieejami visaptveroši dati par erodēto augšņu stāvokli un degradēto platību apjomiem, ir jāņem vērā erozijas būtiskā loma zemes izmantošanā. Augkopības kopējās produkcijas apjoms Latvijā pie vājas augsnes erozijas pazeminās par 10 - 20 %, pie vidējas - par 15 - 30 % un pie stipras - par 25 – 40 %, salīdzinot ar to produkcijas daudzumu, kas iegūts līdzena reljefa apstākļos ar maznozīmīgu erozijas ietekmi[[18]](#footnote-18). Viens no veidiem, kā samazināt augsnes eroziju, ir augsni saudzējošu lauksaimniecības infrastruktūras elementu (zaļo aizsargjoslu, terašu) izveide.

### 1.1.3. Zemes izmantošana un klimata pārmaiņas

Eiropas Savienības augsnēs ir vairāk nekā 70 miljardi tonnu organiskā oglekļa[[19]](#footnote-19) un tas gandrīz 50 reižu pārsniedz mūsu ikgadējās siltumnīcas efekta gāzu emisijas (SEG). Klimata politikas kontekstā SEG emisijas un CO2 piesaisti no zemes izmantošanas skata arī zemes izmantošanas, zemes izmantošanas maiņas un mežsaimniecības sektorā (turpmāk – ZIZIMM).

Saskaņā ar 2016. gada SEG inventarizāciju par 1990.-2014. gadu[[20]](#footnote-20) un 2015. gadā iesniegto SEG prognožu, politikas un pasākumu ziņojumu ZIZIMM sektors jau 2013.-2020. gadā ir SEG emisiju avots (CO2 piesaiste ir mazāka nekā sektorā radītās SEG emisijas). Piemērojot esošos uzskaites principus, sagaidāms, ka šāda tendence saglabāsies laikposmā līdz 2030. gadam (1.1.3.1. attēls)).

**1.1.3.1. attēls. ZIZIMM SEG emisijas un CO2 neto piesaiste, prognozes (kt CO2 ekv.)[[21]](#footnote-21)**

ZIZZIM no 2010. gada vairs nenodrošina CO2 neto piesaisti (CO2 piesaiste ir mazāka nekā SEG emisijas no meža zemes). CO2 piesaistes samazināšanos meža zemes apakšsektorā ir iespējams izskaidrot ar to, ka pēdējos gados ir par ~14 % palielinājies mežistrādes apjoms, kā arī par 10 % samazinājies krājas pieaugums, pieaudzis atmirums kā rezultātā ir samazinājies CO2 piesaistes pieaugums (saskaņā ar ZIZIMM ekspertu novērtējumu).

Vēsturiski SEG emisijas no aramzemēm un zālājiem samazinās kopš 1990. gada. SEG emisiju samazinājums aramzemēs galvenokārt tiek saistīts ar aramzemju transformāciju par zālājiem.

Galvenie SEG emisiju avoti aramzemēs un ilggadīgajos zālājos ir organiskās augsnes, kurās būtiskas CO2 un N2O emisijas veidojas neatkarīgi no zemes izmantošanas veida. Lai gan organiskās augsnes veido tikai 2 % no Eiropas Savienības LIZ, tās rada vairāk nekā 50 % SEG emisiju. Latvijā organiskās augsnes sastāda aptuveni 12 %, kas nozīmē, ka tām ir lielāks īpatsvars SEG emisiju kopapjomā.

Minerālaugsnēs oglekļa uzkrājums pieaug vai samazinās zemes izmantošanas veida maiņas rezultātā. SEGemisiju pieaugumu veicina arī organiskās vielas zudums augsnē. Vēsturiski SEG emisijas no aramzemēm un zālājiem samazinās kopš 1990.gada. SEG emisiju samazinājums aramzemēs galvenokārt tiek saistīts ar aramzemju transformāciju par zālājiem. Pagājušā gadsimta deviņdesmitajos gados, samazinoties zemkopības produkcijas pieprasījumam, būtiski samazinājās arī kultūraugu audzēšanai nepieciešamā platība, kā rezultātā daļa aramzemju pakāpeniski transformējās par ilggadīgajiem zālājiem vai apmežojās.

Vienlaikus palielinājās koku ciršanas apjomi, līdz ar to palielinājās atmežoto zemju platība. Pakāpeniska augsnes oglekļa uzkrājuma samazināšanās atmežotajās platībās radīja lielu CO2 emisiju fonu turpmākajos 20 gados. Apmežošana nevar tikpat strauji kompensēt augsnes oglekļa zudumus, tāpēc atmežošanas radītās SEG emisijas būtiski pārsniedz apmežošanas radīto CO2 piesaisti, neskatoties uz to, ka apmežotā platība ir par kārtu lielāka, nekā atmežotās teritorijas. IPCC (*ANO Starptautiskā klimata pārmaiņu padome*) vadlīnijās SEG inventarizācijai pieņemts, ka, transformējot aramzemes par ilggadīgajiem zālājiem, augsnē akumulējas ogleklis, tāpēc prognožu aprēķinos paredzēts pakāpenisks augsnes oglekļa uzkrājuma pieaugums, kas samazina neto SEG emisiju prognozi ilggadīgajos zālājos.

Mitrājos jeb mitrzemēs galvenais SEG emisiju avots ir kūdras ieguve. Neskatoties uz kopējā kūdras ieguves apjomu samazināšanos pēc 1990. gada, kūdras ieguve lauksaimniecības vajadzībām ir palielinājusies, kā rezultātā pieaugušas arī SEG emisijas no mitrājiem. Paredzams, ka, apgūstot nepilnīgi izstrādātās kūdras ieguves vietas, kūdras ieguves apjoms, galvenokārt lauksaimniecības pieprasījuma nodrošināšanai, turpinās palielināties arī pēc 2020. gada.

### 1.1.4. Zemes sadalījums pēc īpašuma tiesību statusa

Pēc īpašuma tiesību statusa lielākā daļa zemes - 48,1% no kopējās valsts teritorijas, ir fizisko personu īpašumā un lietošanā. Nākamais lielākais zemju īpašnieks ir valsts, kam īpašumā un piekritīga ir 28,4% no kopējās platības. Juridisko personu īpašumā ir 16,3% zemju, bet pašvaldībām pieder un piekrīt – 4,8% zemju.

Lielākā daļa no LIZ atrodas fizisko personu īpašumā (77%), juridisko personu īpašumā atrodas 21%, bet 1% atrodas gan pašvaldību, gan valsts un valsts institūciju īpašumā (1.1.4.1. attēls).

Zemes lietošanas veida “mežs” platības visvairāk atrodas valsts un valsts institūciju īpašumā (44%), bet mazliet mazāk atrodas fizisko personu īpašumā (38%). Juridisko personu īpašumā atrodas 17%, bet pašvaldībām, tāpat kā LIZ, pieder vien 1% (1.1.4.1. attēls).

**1.1.4.1. attēls. Lauksaimniecībā izmantojamās zemes (LIZ) un zemes lietošanas veida “mežs” sadalījums pēc īpašumtiesībām, VZD dati.**

Lai arī lielākajā daļā pašvaldību zemes reforma ir noslēgusies, tomēr ne visa zeme ir noformēta kā īpašums un tā nav ierakstīta zemesgrāmatās. Šādi zemes lietojumi ir 11,1% no kopējās valsts teritorijas, kur vislielāko īpatsvaru sastāda valstij un pašvaldībām piekritīgās zemes, attiecīgi 6,8% un 3,3%, bet 0,5% ir ieskaitīti rezerves zemes fondā – saimnieks zemes reformas laikā nav atrasts, kas atbilstoši Zemes pārvaldības likumā noteiktajam, ir nodots pašvaldību pārvaldībā.

Ar lielu daļu no izveidotajiem zemes īpašumiem, jeb 60,8%, ir veikti darījumi nekustamā īpašuma tirgū. Kā liecina Valsts vienotās datorizētās zemesgrāmatas dati par laika posmu no 2008. gada 1. janvāra līdz 2015. gada 31. decembrim, sākot ar 2009.gadu ir pieaudzis ārvalstu fizisku un juridisku personu skaits darījumos ar zemes un zemes un ēkas nekustamiem īpašumiem (1.1.4.2. attēls).

Darījumu skaits

Gads

**1.1.4.2. attēls**. **Ārvalstu fizisku un juridisku personu darījumi ar zemes un zemes un ēkas nekustamiem īpašumiem, Tiesu administrācijas dati**.

Vairākās pašvaldībās darījumos ar zemes nekustamajiem īpašumiem lielākais īpatsvars bija ārvalstu fiziskajām un juridiskajām personām, piemēram, bijušā Ludzas rajona novados – Ludzas, Ciblas, Zilupes un Kārsavas novados, šādu darījumu īpatsvars nav mazāks par 50%. Salīdzinot 2015. gadu ar 2014. gadu, redzams, ka ārvalstu fizisku un juridisku personu īpatsvars darījumos ar zemes un zemes un ēkas nekustamiem īpašumiem visos novados ir pieaudzis, proti, Ludzas novadā pieaugums ir par 19% (no 67% līdz 86%), Ciblas novadā - par 31% (no 56% līdz 87%), Zilupes novadā - par 16% (no 67% līdz 83%), bet Kārsavas novadā par - 24% (no 62% līdz 86%) (1.1.4.3. attēls).

Gads

%

**1.1.4.3. attēls. Ārvalstu fizisku un juridisku personu īpatsvars darījumos ar zemes un zemes un ēkas nekustamiem īpašumiem - Ludzas, Ciblas, Zilupes un Kārsavas novados, Tiesu administrācijas dati.**

Atceļot Ministru kabineta 1997.gada 9.decembra noteikumus Nr.411 „Kārtība, kādā publicējama informācija par darījumiem ar zemes īpašumu un nosakāmi zemes īpašumu apmēru ierobežojumi” un pieņemot Ministru kabineta 2007.gada 8.maija noteikumus Nr.299 „Kārtība, kādā nosakāmi publicējamie zemes īpašumu rādītāji”, Tieslietu ministrija vairs neuztur informāciju un nepublicē zemesgrāmatu nodaļu informāciju par zemes īpašumu platībām darījumos ar zemes īpašumiem, kuru rezultātā nekustamo īpašumu ieguvušas ārvalstu fiziskās un juridiskās personas. Līdz ar to nav iespējams analizēt situāciju novadu pašvaldībās, kā arī to, kāds ir ārvalstu personu īpašumā esošo zemju platības kopējais īpatsvars. Ņemot vērā, ka atsevišķās pašvaldībās darījumos ar zemes īpašumiem ir būtisks ārvalstu personu īpatsvars, var pieņemt, ka pieaug arī šo personu īpašumā esošo zemju īpatsvars, taču nav iespējams noteikt kāds tas ir.

2014.gada 1.augustā spēkā stājās grozījumi likumā „Par zemes privatizāciju lauku apvidos”, kas noteica vairākus ierobežojumus darījumiem ar lauksaimniecības zemi. Atbilstoši šim regulējumam lauksaimniecības zemi īpašumā var iegādāties personas, kuras ir reģistrējušās kā saimnieciskās darbības veicēji Latvijā, tām ir atbilstoša lauksaimnieciskā izglītība un tās apliecina, ka uzsāks zemes izmantošanu lauksaimnieciskajā darbībā gada laikā pēc tās iegādes un nodrošinās, ka zeme tiks pieteikta vienotajiem platības maksājumiem vai tiešajiem maksājumiem. Analizējot 2015.gadā notikušo darījumu skaitu ar zemi, var secināt, ka minētie ierobežojumi nav ietekmējuši nedz kopējo darījumu skaitu, nedz arī to darījumu skaitu, kad zemi īpašumā ir ieguvusi ārvalstu fiziskā vai juridiskā persona.

### 1.1.5. Īpašumu un lauku saimniecību struktūra

Viens no nekustamā īpašuma struktūras raksturojošajiem rādītājiem ir zemes vienību skaits nekustamajā īpašumā, kā arī vidējās zemes vienību platības. Pēdējā zemes reforma Latvijā būtiski izmainījusi lauku saimniecību zemes īpašumu struktūru, tās rezultātā izveidojušies daudzi ļoti mazi un sadrumstaloti zemes īpašumi15.

Saskaņā ar Nekustamā īpašuma valsts kadastra informācijas sistēmas datiem visa Latvijas teritorijas platība ir sadalīta 1 009 648 zemes vienībās, no tām 516 175 zemes vienības ar kopējo platību 3 800 437,2 ha, kurām nekustamā īpašuma lietošanas mērķis ir „Lauksaimniecība” un 60 695 zemes vienību ar kopējo platību 2 215 300,3 ha, kurām nekustamā īpašuma lietošanas mērķis ir “Zeme, uz kuras galvenā saimnieciskā darbība ir mežsaimniecība” (turpmāk - Mežsaimniecība). Vidējā vienas zemes vienības platība attiecīgi ir 7,4 ha un 36,5 ha. Ir būtiski atzīmēt, ka minētajās nekustamā īpašuma lietošanas mērķu grupās zemes vienību vidējās platības pēdējo 10 gadu laikā ir saglabājušās nemainīgas, kas nozīmē, ka zemes konsolidācija zemes vienību līmenī nav notikusi.


Lielākais īpatsvars īpašumiem, kuru lietošanas mērķis ir „Lauksaimniecība”, ir īpašumiem, kuru platība ir mazāka par 5 ha, kopā tādi ir 154 344 nekustamie īpašumi vai 47% no kopējā šajā mērķa grupā esošajiem īpašumiem (1.1.5.1. attēls). Liela daļa no šiem īpašumiem nodarbojas arī ar lauksaimniecisko ražošanu, jo arī no ES atbalsta maksājumu saņēmējiem vislielākais skaits (18 000) ir saimniecības ar platību mazāku par 5 ha[[22]](#footnote-22). Ar platību 5-20 ha šajā mērķa grupā ir 117 774 nekustamie īpašumi (36%) un tikai 12 056 nekustamie īpašumi (4%) ar platību lielāku par 50 ha.

Ir vērojama tendence, ka darījumu ar zemi rezultātā lauku saimniecību zemes platības palielinās. Līdz ar to palielinājusies ir arī šo saimniecību starpgabalainība, jo ne vienmēr iespējams zemi iegūt īpašumā vai nomāt blakus esošajām zemēm, kā rezultātā ir izveidojušās saimniecības, kuru sastāvā ir 30 un vairāk zemes vienību, kas atrodas vairāku novadu teritorijās.



**1.1.5.1. attēls. Mazo lauku saimniecību (līdz 5 ha) īpatsvars novados, Valsts zemes dienesta dati.**

Ņemot vērā īpašumu nelielās platības, lielākais īpatsvars mērķa grupā „Lauksaimniecība” ir nekustamajiem īpašumiem (221 412 vai 68%), kuru sastāvā ir 1 zemes vienība, bet 32% nekustamo īpašumu, kuru sastāvā ir 2 un vairāk zemes vienības (1.1.5.2. attēls). Nav mazums tādu īpašumu, kuru sastāvā ir 6 un vairāk zemes vienības. Piemēram, Alsungas novadā šādi īpašumi sastāda 11,5%, bet Vārkavas novadā 9,1% no kopējā mērķa grupā „Lauksaimniecība” esošajiem īpašumiem.

**1.1.5.2. attēls. Saimniecību, kuru sastāvā ir 2 un vairāk zemes vienība, īpatsvars novados mērķa grupā „Lauksaimniecība” , Valsts zemes dienesta dati.**

Līdzīgi, bet nedaudz labāki, rādītāji ir nekustamajiem īpašumiem, kuru lietošanas mērķis ir „Mežsaimniecība”. Šajā mērķu grupā 13 710 nekustamie īpašumi (37%) ir ar platību mazāku par 5 ha, bet visvairāk nekustamo īpašumu (42%) ir ar platību 5-20 ha. Nekustamie īpašumi, kuru platība pārsniedz 50 ha, ir 8% no kopējā skaita.

Analizējot situāciju ar saimniecību jeb vienību, kas nodarbojas ar lauksaimniecību, platībām un salīdzinot tās ar nekustamo īpašumu platībām, var secināt, ka Latvijā ir ļoti attīstīts lauksaimniecības zemju nomas tirgus un lielā vairumā gadījumu patiesie zemes izmantotāji nav zemes īpašnieki. 2010.gadā kopumā bija 83390 saimniecības, no kurām 40 150 bija saimniecības, kas apsaimniekoja no 5-20 ha zemes, bet saskaņā ar Centrālās statistikas pārvaldes datiem, vidējai saimniecībai Latvijā pieder 24 ha LIZ. Nomāto platību īpatsvars veido ~35% no visas izmantotās kopplatības.

Tomēr ir arī lieli zemes īpašumi – uz 2014.gada sākumu Latvijā bija 16 īpašumi, kuru īpašumā bija vairāk kā 2000 ha LIZ. Latvijas Lauksaimniecības universitātes zinātnieki ir aprēķinājuši[[23]](#footnote-23), ka lai nodrošinātu minimālo ienākumu līmeni vienam nodarbinātajam, kas ir pielīdzināta vidējam bruto darba algas līmenim valstī, vienai saimniecībai, kas nodarbojas laukkopību, ir nepieciešams 65,5 ha zemes uz vienu saimniecībā nodarbināto. No iepriekš minētā var secināt, ka absolūti lielākā daļa saimniecību nevar nodrošināt minimālo ienākumu līmeni.

Zemes īpašumu sadrumstalotība ir viens no faktoriem, kas ietekmē lauksaimniecības nozares produktivitāti un tas ir viens no iemesliem kāpēc Latvijas lauksaimniecības nozares bruto radītā vērtība uz katru LIZ hektāru ir tikai 158 EUR, salīdzinot ar ES vidējo rādītāju – 465 EUR.

### 1.1.6. Kopsavilkums

Lai arī zeme un augsne ir unikāls resurss, kas ir būtisks cilvēces eksistences nodrošināšanā, tai skaitā saimnieciskajā darbībā, nav pieejama precīza informācija par zemes lietošanas veidu kategoriju platībām. Informācija par zemes lietošanas veidu platībām dažādiem datu turētājiem būtiski atšķiras, līdz ar to šāda atšķirīga informācija tiek lietota lēmumu pieņemšanai dažādās institūcijās nacionālā līmenī , kā arī atšķirīga informācija tiek ziņota starptautiskajām organizācijām (1.1.tabula).

1.1.tabula

**Datu salīdzinājums par zemes lietošanas veidu īpatsvaru**

|  |  |  |  |  |
| --- | --- | --- | --- | --- |
| Zemes lietošanas veids | Platības īpatsvars % no kopējās valsts teritorijas, 2015 | | | |
| NĪVKIS (VZD) | VMR (VMD) | CSP | MRM (Institūts “Silava”) |
| Mežs | 47,0 | 47,1 | 50,6 | 51,2 |
| LIZ | 36,7 | - | 29,0\* | 38,0\*\* |


\* izmantotā lauksaimniecībā izmantojamā zeme

\*\* ietver arī krūmāju platības un lauces

Nav aktuālas informācijas, kādā stāvoklī ir Latvijas augsnes un kāda ir to kvalitāte. Augsnes aizsardzības prasību neievērošana var samazināt lauksaimniecības produkcijas ražošanas izmaksas, radot īslaicīgus ekonomiskos ieguvumus, taču ilgtermiņā tas rada kaitējumu gan augsnei, gan videi un sabiedrībai kopumā, kā arī papildus izmaksas radītā kaitējuma novēršanai. Augsnes degradācijai ir tieša ietekme uz ūdens un gaisa kvalitāti, bioloģisko daudzveidību un klimata pārmaiņām. Nepieciešams izstrādāt starptautiskiem standartiem atbilstošu augšņu klasifikāciju (FAO (*Food and Agricultural Organization*), WRB *(World Reference Base for Soil Resources*)), kā arī izstrādāt metodoloģiju mūsdienīgai augšņu kartēšanai un kvalitātes novērtēšanai.

Tāpat Latvijā nav pieejama pilnīga informācija par zemes kvalitatīvajiem rādītājiem. Esošie dati, tai skaitā augsnes agroķīmiskās izpētes rezultāti ļauj secināt, ka zemes kvalitatīvais novērtējums gadu laikā ir samazinājies, ko veicinājušas izmaiņas, kas saistītas gan ar organisko vielu saturu, gan ķīmisko elementu īpatsvaru vai meliorācijas sistēmu stāvokli. Būtu jāņem vērā arī prognozes, ka klimata pārmaiņu rezultātā palielināsies vidējā gaisa temperatūra un nokrišņu daudzums, līdz ar to meliorācijai un spējai novadīt lieko ūdens daudzums, būs arvien lielāka nozīme un ieguldījumi meliorācijā šodien daudzkārt atmaksāsies nākotnē.

Latvijā ir tendence samazināties LIZ platībām, kā arī pieaugt meža platībām. Ir pierādīta sakarība starp LIZ platībām un iedzīvotāju skaita izmaiņām pašvaldībās, proti, ja LIZ īpatsvars uz vienu iedzīvotāju ir ar augšupejošu dinamiku, tas atstāj pozitīvu tendenci uz iedzīvotāju skaitu[[24]](#footnote-24). Līdz ar to - katrs neizmantotais hektārs gan lauksaimniecībā, gan mežsaimniecībā ir saistīts ar iedzīvotāju skaita samazinājumu laukos. Pamatojoties uz augstākminēto, ir būtiski izvērtēt neizmantoto LIZ turpmākās izmantošanas iespējas un virzienus un to ietekmi uz reģionālo attīstību. Aizaugušajām LIZ ir liels mežsaimniecības ražošanas potenciāls, bet ir jāveic atbilstoši pasākumi, lai šo potenciālu izmantotu.



**1.1.6.1. attēls. Izmantotās un neizmantotās lauksaimniecībā izmantojamās zemes (LIZ) dinamika Latvijā (tūkst. ha), 2009.-2014.gadā, ZM aprēķini**

Atšķirībā no citām Eiropas valstīm, Latvijā nav vērojams būtisks apbūves zemju pieaugums uz izmantojamo zemju rēķina (LIZ, mežs), tomēr būtu vērts apsvērt iespēju ieviest indikatoru, kas objektīvi noteiktu un kontrolētu esošās izmaiņas. Plānotās apbūves teritorijas Pierīgā neveicina apdzīvojuma attīstību, pie tam - ņemot vērā demogrāfiskās tendences, tās nav reāli apbūvējamas.

Augsne ir būtiska oglekļa dioksīda (CO2) un slāpekļa dioksīda (N2O) krātuve. Ņemot vērā, ka organiskās augsnes, ir būtiskākais emisiju avots, ir nepieciešams apzināt organisko augšņu platības aramzemēs un ilggadīgajos, zālājos, kā arī izstrādātajās kūdras raktuvēs. Nepieciešams izstrādāt un īstenot kompleksu programmu SEG emisiju samazināšanai organiskajās augsnēs un oglekļa uzkrājumu palielināšanai minerālaugsnēs.

Analizējot 2015. un iepriekšējos gados notikušo darījumu skaitu ar zemi, var secināt, ka ieviestie ierobežojumi darījumiem ar lauksaimniecības zemi nav bijis faktors, kas būtiski samazinātu darījumu skaitu, kad zemi īpašumā ir ieguvusi ārvalstu fiziskā vai juridiskā persona. Publisko reģistru dati nesniedz aktuālu informāciju par ārvalstu personu īpašumā esošo zemju īpatsvaru. Šādu darījumu skaitam nav tendence samazināties un atsevišķās pašvaldībās ārvalstu personas nekustamos īpašumus, kuru sastāvā ir zeme, pērk vairāk nekā vietējie iedzīvotāji un uzņēmēji.

No situācijas izvērtējuma secināms, ka pašreiz Latvijas lauksaimniecībā novērojamās tendences iezīmē divus savstarpēji ļoti atšķirīgus saimniekošanas attīstības virzienus:

* no vienas puses novērojama lauksaimnieciskās ražošanas intensifikācija, koncentrējot ražošanu arvien lielākās saimniecībās, un produktivitātes celšana, kas veicina augstākas pievienotās vērtības lauksaimniecības produktu ražošanu. Tādējādi tiek nodrošināta nozares konkurētspējas celšanās, ienākumu palielināšanās un pozitīvi ietekmēta tautsaimniecības ekonomiskā attīstībā;
* no otras puses, joprojām lielākais īpatsvars ir mazām lauku saimniecībām, kas no ekonomiskā viedokļa ir neefektīvas, tomēr to pastāvēšana un darbība ir svarīga reģionālās attīstības kontekstā. Šo saimniecību segments ir tas, kas attīsta bioloģisko un netradicionālo lauksaimniecību, kā arī veicina lauku tūrisma aktivitātes, tādējādi nodrošinot ilgtspējīgu lauku teritoriju attīstību, dabas vērtību saglabāšanu lauku apvidos un radot jaunas darbavietas lauku iedzīvotājiem.

Palielinās to zemes īpašumu skaits, kuru sastāvā ir viena zemes vienība taču vēl joprojām ir daudz (32%) lauksaimniecības zemes īpašumu, kuri sastāv no vairākām zemes vienībām.

Zemes konsolidācija var tikt piemērota kā efektīvs instruments lauku teritoriju attīstībai un zemes izmantošanas efektivitātes un produktivitātes paaugstināšanai.

## 2. SASAISTE AR CITIEM ATTĪSTĪBAS PLĀNOŠANAS DOKUMENTIEM

## 2.1. Zemes politikas sasaiste ar Eiropas Savienības attīstības plānošanas dokumentiem

|  |  |
| --- | --- |
| **Politikas vai attīstības plānošanas dokumenta mērķis** | **Ietekme uz zemes izmantošanu** |
| **Eiropas Savienības Kopējās lauksaimniecības politika** | |
| Viena no visvairāk zemes izmantošanu ietekmējošajām Eiropas Savienības politikām. Politikas īstenošanai tiek izmantoti 40 % no kopējā Eiropas Savienības budžeta. Kopējā lauksaimniecības politika balstās uz diviem pīlāriem vai politikas virzieniem: 1) tiešais atbalsts un lauksaimniecības produktu tirgus kopīga organizācija un 2) lauku attīstības politika. | Lauku attīstības politikai ir vairākas prioritātes, kam ir būtiska ietekme arī zemes izmantošanā: nostiprināt visu lauksaimniecības veidu konkurētspēju, atbalstīt mežu ilgtspējīgu apsaimniekošanu, kā arī atjaunot, saglabāt un nostiprināt lauksaimniecības un mežsaimniecības ekosistēmas (bioloģiskā daudzveidība, ūdens, augsne).  Politikas prioritāšu īstenošanai ir plānoti šādi pasākumi - ieguldījumi infrastruktūras, lauku saimniecību rezultativitātes un ilgtspējas uzlabošanai; ieguldījumi pamatpakalpojumu un ciematu atjaunošanai lauku apvidos; ieguldījumi meža teritoriju attīstībai un mežu dzīvotspējas uzlabošanai (apmežošana un meža platību izveide); atbalsts bioloģiskajai lauksaimniecībai un *Natura 2000* maksājumi.  Lauku attīstības politikas finanšu plāns paredz, ka vismaz 30 % no Eiropas Lauksaimniecības fondam lauku attīstībai (ELFLA) līdzekļiem ir jāizmanto ieguldījumiem vides un klimata jomā, kā arī mežu apvidu attīstībā un mežu ilgtspējas uzlabošanā, agrovides un klimata pasākumiem, bioloģiskajai lauksaimniecībai un programmas *Natura 2000* maksājumiem.  Tiešā atbalsta ietvaros vienotais platības maksājums (turpmāk ‑ VPM) tiek piešķirts par katru atbalsttiesīgas lauksaimniecības zemes hektāru, kurā ir izpildīti minimālie atbalsta saņemšanas nosacījumi un ir ievērotas savstarpējās atbilstības, tai skaitā laba lauksaimniecības un vides stāvokļa nosacījumi, kas atrunāti Ministru kabineta 2015. gada 10. marta noteikumu Nr. 126 ,,Tiešo maksājumu piešķiršanas kārtība lauksaimniekiem” 76. punktā. Kopš 2004. gada VPM piešķiršana ir veicinājusi lauksaimniecības zemes apsaimniekošanu un apmaksāto hektāru skaits ir pieaudzis no 1,28 milj ha 2004. gadā līdz 1,64 milj. ha 2016. gadā |
| **Eiropas Parlamenta un Padomes Lēmums Nr.1386/2013/ES par vispārējo Savienības vides rīcības programmu līdz 2020. gadam „Labklājīga dzīve ar pieejamajiem planētas resursiem”** | |
| Ar Lēmumu Nr. 1386/2013/ES ir apstiprināta 7. vides rīcības programma, kuras mērķis ir aizsargāt, saglabāt un paplašināt Eiropas Savienības dabas kapitālu, nodrošināt resursu izmantošanas ziņā efektīvu, zaļu un konkurētspējīgu ekonomiku, aizsargāt iedzīvotājus no negatīvas vides ietekmes un riska. | Vides rīcības programma paredz, ka līdz 2020. gadam tiks nodrošināts, ka zeme Eiropas Savienībā tiek pārvaldīta ilgtspējīgā veidā un augsne ir pienācīgi aizsargāta un augsnes degradācijas ziņā ir panākts neitrāls stāvoklis. Lai to sasniegtu nepieciešams pastiprināt centienus, lai samazinātu augsnes eroziju un palielinātu organisko vielu saturu augsnē, samazinātu augsnes sablīvēšanos un pārklāšanu ar mākslīgu segumu (apbūvi), kā arī uzlabotu zemes izmantošanas aspektu iekļaušanu koordinētā lēmumu pieņemšanā. |
| **Eiropas Savienības Tematiskā stratēģija augsnes aizsardzībai** | |
| Visaptverošas Eiropas Savienības stratēģijas mērķis ir augsnes aizsardzība un ilgtspējīga izmantošana, nepieļaujot turpmāku augsnes degradāciju un atjaunojot degradētās augsnes funkcijas. | Ierosinātās stratēģijas pamatā ir četri galvenie rīcības virzieni: 1) tiesību aktu, tai skaitā Eiropas Komisijas pamatdirektīvas, pieņemšana, kuru galvenais mērķis ir augsnes aizsardzība; 2) integrēt augsnes aizsardzību citās Eiropas Savienības un valstu nozaru politikās; 3) likvidēt apzināto zināšanu trūkumu atsevišķās augsnes aizsardzības jomās un 4) padziļināt sabiedrības izpratni par to, ka augsne ir jāaizsargā.  Augsni būtiski ietekmē politika lauksaimniecības, reģionu attīstības, transporta un pētniecības jomā, tāpēc augsnes aizsardzības jautājumi būtu integrējami arī minētajās politikas jomās. Lai iegūtu trūkstošās zināšanas un informāciju par augsni ir nepieciešams turpināt pētniecību par esošajiem procesiem, kas ir augsnes funkciju pamatā, kā arī par augsnes procesu izmaiņām telpā un laikā. Augsnes aizsardzībā svarīga ir arī sabiedrības izpratnei par šiem jautājumiem, līdz ar to ir nepieciešami pasākumi zināšanu uzlabošanai, informācijas un paraug prakses apmaiņa. |
| **Eiropa 2020. Stratēģija gudrai, ilgtspējīgai un integrējošai izaugsmei** | |
| Stratēģijas mērķis ir gudra izaugsme jeb uz zināšanām un inovāciju balstīta ekonomika, ilgtspējīga izaugsme jeb resursu ziņā efektīvāka, videi nekaitīgāka un konkurētspējīgāka ekonomika un integrējoša izaugsme jeb ekonomika, kurā ir augsts nodarbinātības līmenis un kas nodrošina sociālo un teritoriālo kohēziju. | Viena no stratēģijas Eiropa 2020 prioritātēm ir ilgtspējīga izaugsme – resursu ziņā efektīvākas, videi nekaitīgākas un konkurētspējīgākas ekonomikas veicināšana. Tās mērķis ir veicināt ekonomiskās izaugsmes nodalīšanu no resursu izmantošanas, atbalstīt pāreju uz ekonomiku ar zemu oglekļa emisiju saturu, palielināt atjaunojamo enerģijas avotu izmantošanu, modernizēt transporta nozari un veicināt energoefektivitāti. |
| **Klimata un enerģētikas satvars laikposmam līdz 2030. gadam** | |
| Dokumenta mērķis ir padarīt Eiropas Savienības ekonomiku un energosistēmu konkurētspējīgāku, drošāku un ilgtspējīgāku. Satvarā ir noteikti mērķi siltumnīcefekta gāzu emisijas mazināšanai un atjaunojamo energoresursu izmantojuma palielināšanai, kā arī ierosināts ieviest jaunu pārvaldības procesu un veiktspējas rādītājus. | Klimata un enerģētikas satvars laikposmam līdz 2030. gadam nosaka 1) siltumnīcefekta gāzu emisijas (SEG) samazināšanas turpināšanu, nosakot, ka līdz 2030. gadam emisija ir jāsamazina par 40 % salīdzinājumā ar 1990. gada līmeni, 2) mērķis atjaunojamās enerģijas jomā ir vismaz 27 % no enerģijas patēriņa, paredzot iespēju, ka valsts mērķus var noteikt pašas Eiropas Savienības dalībvalstis, 3) energoefektivitātes uzlabošana, 4) Eiropas Savienības emisijas kvotu tirdzniecības sistēmas reforma, lai tajā iekļautu tirgus stabilitātes rezervi, 5) svarīgāko rādītāju noteikšana tādās jomās kā enerģijas cenas, piegādes dažādošana un tehnoloģiju attīstība, lai izvērtētu virzību uz konkurētspējīgāku, drošāku un ilgtspējīgāku energosistēmu, 6) jaunas pārvaldības struktūras ieviešana, saskaņā ar kuru dalībvalstis sagatavotu ziņojumus, balstoties uz valstu plāniem, kuri būtu koordinēti un izvērtēti ES līmenī. |
| **Parīzes Nolīgums – ANO Vispārējā konvencija par klimata pārmaiņām** | |
| Parīzes Nolīguma mērķis ir no 2020. gada ierobežot globālo sasilšanu - pasaules vidējās temperatūras pieaugumu saglabāt būtiski mazāku par 2°C salīdzinājumā ar pirmsindustriālo līmeni un censties panākt, lai gaisa temperatūra neceltos vairāk par 1,5°C. | Parīzes Nolīgums nosaka nepieciešamību īstenot un atbalstīt pastāvošo satvaru: 1) rīcībpolitikas pieejām un darbībām, kas saistītas ar atmežošanas un meža degradācijas izraisīto emisiju samazināšanu, un meža saglabāšanu un ilgtspējīgu apsaimniekošanu un meža oglekļa uzkrājumu palielināšanu, 2) alternatīvām rīcībpolitikas pieejām, piemēram, kopīgas mazināšanas un pielāgošanās pieejas meža integrētas un ilgtspējīgas apsaimniekošanas jomā. |
| **Eiropas Adaptācijas stratēģija** | |
| Stratēģija veicina dalībvalstu pielāgošanos klimatu pārmaiņām. | Stratēģija veicina klimatu pārmaiņu pielāgošanās nacionālās stratēģijas izstrādi un ieviešanu. Eiropas Savienības līmenī tiek integrēti adaptācijas pasākumi dažādās politikas jomās (transports, enerģētika). Tāpat arī Kopējās lauksaimniecības politikā un Kohēzijas politikā tiek nodrošināta adaptācijas integrācija. Eiropas investīciju fondi Klimata jomā veido aptuveni 43 % no Eiropas Savienības budžeta 2014.-2020. gadam. |
| **Ceļvedis virzībai uz konkurētspējīgu ekonomiku ar zemu oglekļa dioksīda emisiju līmeni 2050. gadam** | |
| Pāreja uz konkurētspējīgu ekonomiku ar zemu oglekļa dioksīda emisiju līmeni. ES 2050.gadā jāsamazina emisijas par 80% salīdzinājumā ar 1990.gada līmeni. | Elektroenerģijas izmantošana līdz 2050.gadam gandrīz pilnībā radīs iespējas novērst CO2 emisijas un daļēji aizstāt fosilās degvielas izmantošanu transportā un apkurei. Nepieciešamas ievērojamas investīcijas, nodrošinot atjaunojamo energoresursu apgādes sistēmu izveidošanu. Siltumnīcefekta gāzu emisiju apturēšana paredzēta novēršot gaisa piesārņojumu, nosakot maksu par infrastruktūras lietošanu, pilsētplānojuma un sabiedriskā transporta uzlabošana, saglabājot pietiekamu mobilitāti, un pāreja uz hibrīdtransportlīdzekļiem un elektromobiļiem. Aviācijā un lieljaudas kravas automobiļiem pēc 2030.gada izmantot alternatīvu degvielu – biodegvielu, tādējādi tieši un netieši ietekmējot bioloģisko daudzveidību, ūdens resursus un vidi kopumā. Apbūves teritorijās emisijas paredz samazināt, paaugstinot ēku energoefektivitāti, savukārt jaunajām ēkām, kuras pēc 2021.gada jābūt gandrīz nulles enerģijas ēkām (siltumsūkņi, siltumakumulatori, saules apkure, biogāze, biomasa). Lauksaimniecības politikā jāakcentē ieguvumi no turpmākas ilgtspējīgas efektivitātes, efektīva mēslošanas līdzekļu lietošana, organisko mēslu biogazifikācija, uzlabota kūtsmēslu apsaimniekošana, labāka lopbarība un vietējās ražošanas dažādošana un komercializācija. Lauksaimniecībā un mežsaimniecībā veicamie pasākumi – pļavu uzturēšana, mitrāju un kūdras purvu atjaunošana, augsnes apstrādes samazināšana, erozijas samazināšana un mežu attīstīšana, tādējādi palielinot spēju uzglabāt un piesaistīt oglekli augsnē un mežos. |
| Tīra gaisa pakotne | |
| Kaitīgo emisiju, kas pasliktina gaisa kvalitāti un kaitē dabai, samazināšana ilgtermiņā un atmosfēras sasilšanas un klimatu pārmaiņu mazināšana. | Dokuments paredz līdz 2020.gadam panākt pilnīgu atbilstību spēkā esošajiem gaisa kvalitātes standartiem: 1) atbalsta pasākumi ilgtspējīgas mobilitātes veicināšanai pilsētās, 2) pasākumu īstenošana, kas saistīti ar ilgtspējīgas pilsētu mobilitātes plāniem un noteikumiem par autotransporta piekļuves ierobežojumiem pilsētās. |

ANO Ģenerālā asambleja 2012.gada 27.jūlijā apstiprināja ANO Ilgtspējīgas attīstības 2012.gada konferences Rio+20 noslēguma dokumentu ,,Nākotne, kādu to vēlamies” (*The Future we want*), kurā uzsvērta nepieciešamība veicināt ,,zaļo ekonomiku”, ilgtspējīgu un iekļaujošu ekonomisko izaugsmi, sociālo attīstību un vides aizsardzību. Attiecībā uz zemes izmantošanu tiek uzsvērta nepieciešamība veikt neatliekamus pasākumus zemes degradācijas novēršanā, lai zemes degradācijā sasniegtu neitrālu stāvokli. Šī mērķa īstenošanai ir nepieciešams veicināt gan publisko, gan privāto līdzekļu piesaisti. Tāpat tiek uzsvērta zinātniski pamatotas, sabiedrību iesaistošas zemes degradācijas monitoringa sistēmas izveides nozīmīgums un nepieciešamība.

No ANO vides politikas lielā mērā izriet un ar to saskan arī ES un nacionālā līmeņu politikas zemes izmantošanā, kurās galvenais uzsvars ir ilgtspējīga un efektīva dabas resursu izmantošana un bioloģiskās daudzveidības saglabāšana. Tāpat ir jāņem vērā, ka zemes izmantošanu turpmāk būtiski ietekmēs uzņemtās saistības virzībā uz ekonomiku ar zemu oglekļa emisiju.

## 2.2. Zemes politikas sasaiste ar Latvijas attīstības plānošanas dokumentiem

|  |  |
| --- | --- |
| **Politikas vai attīstības plānošanas dokumenta mērķis** | **Ietekme uz zemes izmantošanu** |
| **Latvijas ilgtspējīgas attīstības stratēģija līdz 2030.gadam** | |
| Stratēģijas mērķis ir iezīmēt valsts attīstības vadlīnijas un telpisko perspektīvu laika periodam līdz 2030. gadam.  Stratēģija ietver septiņas prioritātes:  kultūras telpas attīstība, ieguldījumi cilvēkkapitālā, paradigmas maiņa izglītībā, inovatīva un ekoefektīva ekonomika, daba kā nākotnes kapitāls, telpiskās attīstības perspektīva, kā arī inovatīva pārvaldība un  sabiedrības līdzdalība. | Izvirzītā mērķa „Dabas vērtību un pakalpojumu ilgtspējīga apsaimniekošana” būtība ir Latvijai kļūt par Eiropas Savienības līderi dabas kapitāla saglabāšanā, palielināšanā un ilgtspējīgā izmantošanā. Stratēģija paredz dabas kapitāla attīstības programmas izstrādi. Ar dabas kapitāla attīstības saistīts risks un drauds minēts zemes izmantojuma maiņa, kas būtu jānovērš.  Zemes politikā jāintegrē dabas kapitāla pieeja, proti, nosakot kritisko kapitālu, kura samazināšanās nav pieļaujama, un kapitāla saglabāšanas un atjaunošanas mērķus un indikatorus. Izvirzītais mērķis „Telpiskās attīstības perspektīva” paredz sekmēt uzņēmējdarbību reģionos, attīstīt kvalitatīvu transporta un komunikāciju infrastruktūru un publiskos pakalpojumus, kā arī saglabāt daudzveidīgo dabas un kultūras mantojumu, tipiskās un unikālās ainavas. Stratēģija paredz Pierīgas attīstības centru stiprināšanu, tādējādi ierobežojot nekontrolētas suburbanizācijas procesus Rīgas aglomerācijā. Savukārt, pilsētu attīstības plānošanā ir jānovērš pilsētu turpmākas izplešanās tendences, saglabājot piepilsētas dabas resursus.  Stratēģijā minētie risinājumi lauku telpas resursu efektīvākai izmantošanai:   * meliorācijas un zemes ielabošanas pasākumi; * biomasas kā atjaunojamā energoresursa ražošana tajās teritorijās, kur LIZ ir mazāk labvēlīgas pārtikas ražošanai; * atbalsts mazvērtīgu neizmantoto LIZ apmežošanai.   Savukārt apbūves izplešanās jāierobežo, strikti nodalot urbānās attīstības teritorijas no vēl neapbūvētajām, mazskartajām dabas teritorijām un nosakot kritērijus un prasības jaunu apbūves teritoriju veidošanai. Rīgas aglomerācijā jaunu apbūvi ar lielu blīvumu teritoriju zonējumā pieļaut tikai eksistējošo ciemu robežās.  Stratēģija 2030. gadā plāno bioloģiskajā lauksaimniecībā izmantotās platības (attiecībā pret LIZ) vairāk par15%, savukārt mežainumu palielināt (mežu platība no kopējās valsts teritorijas) līdz 55%. |
| **Latvijas Nacionālais attīstības plāns 2014.-2020.gadam (turpmāk - NAP 2020)** | |
| Plāna mērķis ir vienoties par būtiskākajām vidēja termiņa prioritātēm, to rīcības virzieniem, mērķiem, kā arī to sasniegšanas rādītājiem. Plāns paredz sekojošas prioritātes:   1. Tautas saimniecības izaugsme; 2. Cilvēka drošumspēja; 3. Izaugsmi atbalstošas teritorijas. | NAP 2020 mērķis tiek izvirzīts, ka Pasaules un Eiropas mērogā mēs varam lepoties ar to, ka atbildīgi un ilgtspējīgi apsaimniekojam dabas bagātības – meža un lauksaimniecības zemi, ūdens resursus un zemes dzīles – un saglabājam Latvijas dabas daudzveidību.  Šo mērķu sasniegšanai izvirzītā prioritāte ir vērsta uz priekšnoteikumu radīšanu ilgtspējīgai un līdzsvarotai ekonomiskai attīstībai un efektīvu pieejamo resursu izmantošanu. Lai to panāktu ir jāpielieto visi pieejamie valsts un pašvaldību ietekmes instrumenti, lai atbalstītu tos, kas ražo un sniedz pakalpojumus, un ar ekonomikas instrumentiem ierobežotu tos, kas šos resursus neizmanto efektīvi un ilgtspējīgi.  Savukārt rīcības virziena "*Dabas un kultūras kapitāla ilgtspējīga apsaimniekošana*" ietvaros veicamie uzdevumi:  - stimulēt zemes un citu dabas resursu ilgtspējīgu izmantošanu un bioloģisko daudzveidību, pielietojot vidi saudzējošas tehnoloģijas;  - palielināt ūdenstilpju un LIZ izmantošanu pārtikas ražošanai, t.sk. uzlabojot publisko ūdens režīmu regulējošo infrastruktūru;  - palielināt augsnes auglību un meža resursu vērtību, mazinot ietekmi uz vidi un pielietojot vidi saudzējošas tehnoloģijas.  Kā sasniedzamais rezultatīvais rādītājs 2020.gadā ir apsaimniekotās LIZ īpatsvars 95% un mežainums (mežu platība % no kopējās valsts teritorijas) sastāda 52,7%.  Neskatoties, ka ir paredzēts palielināt apsaimniekotās LIZ īpatsvaru, NAP 2020 viens no mērķiem ir samazināt enerģētikas, rūpniecības, transporta, lauksaimniecības, zivsaimniecības un mājsaimniecību radītās piesārņojošo vielu emisijas un radīto atkritumu daudzumu (NOX, SO2, PM2,5, GOS, NH3). |
| **Reģionālās politikas pamatnostādnes 2013.-2019.gadam** | |
| Politikas mērķis ir radīt līdzvērtīgus dzīves un darba apstākļus visiem iedzīvotājiem, neatkarīgi no dzīves vietas, sekmējot uzņēmējdarbību reģionos, attīstot kvalitatīvu transporta un komunikāciju infrastruktūru un publiskos pakalpojumus, kā arī stiprināt Latvijas un tās reģionu starptautisko konkurētspēju, palielinot Rīgas kā Ziemeļeiropas metropoles un citu valsts lielāko pilsētu starptautisko lomu. | Reģionālās politikas pamatnostādnes paredz uzņēmējdarbības attīstību un teritorijas (reģionāla līmeņa un vietējās pašvaldības līmenī) attīstības veicināšanu. |
| **Lauku attīstības programma 2014-2020[[25]](#footnote-25)** | |
| Lauku attīstības programmas 2014.-2020. gadam mērķis ir ieguldījumi un investīcijas, palielinot ekonomiski aktīvo un uz tirgu orientēto saimniecību skaitu, atbalstot lauku saimniecību konkurētspējas palielināšanos, kā arī veicinot kooperācijas attīstību lauksaimniecībā un mežsaimniecībā. | Programma paredz uzlabot visu veidu lauksaimniecības uzņēmumu rentabilitāti un konkurētspēju visos reģionos un sekmēt inovatīvas lauksaimniecības tehnoloģijas un meža ilgtspējīgu apsaimniekošanu. Ar programmas darbību tiek paredzēta lauku saimniecību ekonomisko rādītāju uzlabošana un lauku saimniecību pārstrukturēšana un modernizēšana. Bioloģiskās daudzveidības atjaunošanu, saglabāšanu un veicināšanu apgabalos ar augstas dabas vērtības lauksaimniecību, kā arī kā arī Natura 2000 teritorijās un apgabalos, kuros ir dabiskie vai citi specifiski ierobežojumi. Ūdens resursu apsaimniekošanu, tostarp mēslošanas līdzekļu un pesticīdu lietošanas uzlabošanu. Augsnes erozijas novēršanu un augsnes apsaimniekošanas uzlabošanu. Programmas finansētie pasākumi attiecībā uz lauksaimniecības zemi:   * Zināšanu pārneses un informācijas pasākumi; * Konsultāciju pakalpojumi, saimniecību pārvaldības un lauku saimniecību atbalsta pakalpojumi; * Agrovide un klimats (aktivitātes „Bioloģiskās daudzveidības uzturēšana zālājos”, „Vidi saudzējošu metožu pielietošana dārzkopībā”, „Rugāju lauks ziemas periodā” un „Saudzējošas vides izveide, audzējot augus nektāra ieguvei”); * Bioloģiskā lauksaimniecība (Apakš pasākumi „Pāreja uz bioloģisko lauksaimniecību”, „Bioloģiskās lauksaimniecības attīstība”); * Maksājumi apgabaliem, kuros ir dabīgi vai citi specifiski ierobežojumi;   Programmas finansētie pasākumi attiecībā uz mežsaimniecības zemi:   * Zināšanu pārneses un informācijas pasākumi; * Konsultāciju pakalpojumi, saimniecību pārvaldības un lauku saimniecību atbalsta pakalpojumi; * Natura 2000 un Ūdens pamatdirektīvas maksājumi (Kompensācijas maksājumi par NATURA2000 mežu teritorijām); * Ieguldījumi meža platību paplašināšanā un mežu dzīvotspējas uzlabošanā (atbalsts „apmežošanai un meža zemes izveidei”, „meža ekosistēmu uzturētspējas un ekoloģiskās vērtības uzlabošana”).   Tāpat programmā paredzēts finansēt pasākuma “Ieguldījumi fiziskajos aktīvos” apakš pasākumu “Atbalsts ieguldījumiem infrastruktūrā saistībā ar lauksaimniecības un mežsaimniecības attīstību, modernizāciju vai pielāgošanu”, kas paredz atbalstu meliorācijas sistēmu pārbūvei un atjaunošanai lauksaimniecības un meža zemēs, laukumu pie ražošanas objektiem un pievadceļu būvniecībai, pārbūvei un atjaunošanai. |
| **Meža un saistīto nozaru attīstības pamatnostādnes 2015.-2020. gadam** | |
| Meža nozares attīstības politikas mērķi:  1. Latvijas mežu apsaimniekošana ir ilgtspējīga un starptautiski atzīta;  2. Latvijas meža nozares produkcija ir konkurētspējīga ar augstu pievienoto vērtību un atbilst klienta vajadzībām;  3. Meža un saistīto nozaru attīstībai atbilstošs izglītības un zinātniskais potenciāls un cilvēkresursu prasmju līmenis. | Pamatnostādnes paredz meža vērtības palielināšanu, tai skaitā nodrošinot meža apsaimniekošanas CO2 piesaistes mērķa izpildi:   * palielinot izkopto jaunaudžu platības; * palielinot rekonstruēto un uzbūvēto meža autoceļu kopgarumu; * palielinot rekonstruēto un uzbūvēto meža meliorācijas sistēmu kopgarumu.   Tāpat pamatnostādnes paredz palielināt ieaudzēto mežaudžu platības, tādējādi uzlabojot meža ilgtermiņa ieguldījumu globālajā oglekļa apritē. Stabila un prognozējama koksnes resursu pieejamība koksnes produktu ražošanai tiks panākta:   * nesamazinot koksnes audzēšanai un ieguvei pieejamās platības; * nosakot maksimālo koku ciršanas apjomu galvenajā cirtē valsts mežos nākamajai piecgadei vismaz gadu iepriekš.   Savukārt, lai nodrošinātu meža bioloģiskās daudzveidības saglabāšanu esošajā līmenī, ir paredzēti:   * atbalsta maksājumi par saimnieciskās darbības ierobežojumiem Natura 2000 teritorijās, mikroliegumos Natura 2000 teritorijās un mikroliegumos ārpus Natura 2000 teritorijām; * mistrotu mežaudžu ieaudzēšanas veicināšana neizmantotajās LIZ. |
| **Vides politikas pamatnostādnes 2014.-2020. gadam** | |
| Politikas mērķis ir nodrošināt iedzīvotājiem iespēju dzīvot tīrā un sakārtotā vidē, īstenojot uz ilgtspējīgu attīstību veiktas darbības, saglabājot vides kvalitāti un bioloģisko daudzveidību, nodrošinot dabas resursu ilgtspējīgu izmantošanu, kā arī sabiedrības līdzdalību lēmumu pieņemšanā un informētību par vides stāvokli. | Politikas „Augsne un zemes dzīles” veicamie uzdevumi:   * Izstrādāt zemes dzīļu izmantošanas stratēģiju; * Zemes dzīļu pārvaldību koncentrēt vienā valsts iestādē; * Augšņu karšu sagatavošana, kas atbilst starptautiskajai klasifikācijai.   Politikas mērķu rezultatīvie rādītāji uz 2020.gadu: tiek sagatavotas augšņu kartes (90% no LIZ), kas atbilst FAO klasifikācijai. Kā arī veikti 80% no nepieciešamajiem pētījumiem par augsnes kvalitāti, par dažādu faktoru ietekmi uz augsni, novērtēti erozijas apjomi. Pamatnostādnēs paredzēts finansējumu piesaistīt no Valsts pamatbudžeta (esošais un papildus nepieciešamais) un dažādiem projektiem.  Politikas „Vides piesārņojums un riski” plānotais uzdevums - turpināt piesārņoto vietu sanāciju un aktualizēt piesārņoto un potenciāli piesārņoto vietu reģistru.  Politikas „Vides monitorings” veicamais uzdevums - pilnveidot zemes monitoringa īstenošanu. Rezultātā līdz 2017.gadam ir iegūta informācija par zemes virsmas apaugumu visā Latvijas teritorijā. Tāpat plānots iegūt informāciju par augšņu stāvokli – līdz 2019.gadam 10 000 ha platībā nodrošināta LIZ agroķīmisko īpašību izpēte. |
| **Ainavu politikas pamatnostādnes 2013.–2019.gadam** | |
| Politikas mērķis ir daudzfunkcionālas un kvalitatīvas ainavas, kas visā Latvijā uzlabo cilvēku dzīves kvalitāti, veicina vietu, reģionu un valsts ekonomisko aktivitāti un atpazīstamību, kā arī nodrošina bioloģisko daudzveidību. | Efektīva ainavu pārvaldība, kas vērsta uz lauku un urbāno ainavu plānošanu, paredz priekšlikumu sagatavošanu par atbalsta instrumentiem, kas nepieciešami degradēto teritoriju revitalizēšanai vai renaturalizēšanai. |

Kā būtiskākos politikas plānošanas dokumentos noteiktos sasniedzamos mērķus un izvirzītos uzdevumus, kas būtu attiecināmi uz zemes politiku var atzīmēt:

* augsnes aizsardzības jautājumu integrācija citu nozaru politikās – lauksaimniecības, reģionu attīstības, pētniecības un citās nozarēs, kas ietekmē zemes izmantošanu;
* pasākumu izstrāde, lai nodrošinātu augsnes erozijas procesu ierobežošanu un augsnes degradācijas apturēšanu. Tas ir saistāms arī ar organisko vielu saturu augsnē palielināšanu un augsnes kvalitātes (meliorācija, zemes ielabošana) uzlabošanu;
* svarīga ir zemes īpašnieku (apsaimniekotāju) un arī sabiedrības izpratne par augsnes aizsardzību;
* nepieciešams ierobežot nekontrolētas (pašplūsmas) urbanizācijas procesus uz izmantojamo zemju rēķina;
* samazināt neapsaimniekoto zemju platības un atbalsts mazvērtīgo neizmantoto LIZ apmežošanai;
* aktuālas un ticamas informācijas par augsnēm pieejamības nodrošināšana, augsnes monitoringa sistēmas izveide;
* pētniecības par augsnes kvalitāti un dažādu faktoru ietekmi uz augsni, kā arī inovāciju ieviešanas veicināšana.

# 3. POLITIKAS MĒRĶI UN RĪCĪBAS VIRZIENI

Plānā ir formulēts zemes politikas mērķis - nodrošināt zemes kā unikāla zemes resursa ilgtspējīgu izmantošanu, un tas ir panākams nodrošinot racionālu un efektīvu zemes izmantošanu, ievērojot zemes aizsardzības nosacījumus, izveidojot efektīvu un stabilu tiesisko, informatīvo un ekonomisko vidi. Ar Plānu ir plānots turpināt līdzšinējo zemes politiku (Zemes politikas pamatnostādnes 2008.-2014.gadam) un jauns mērķis netiek izvirzīts. Noteiktā mērķa sasniegšanai ir piedāvāti šādi rīcības virzieni:

* 1. Zemes resursu potenciāla izmantošana;
  2. Zemes pilnīga un efektīva izmantošana;
  3. Augsnes kvalitātes uzlabošana;
  4. Zeme un vides, dabas aizsardzība, tai skaitā klimata pārmaiņu mazināšana un pielāgošanās tai.

## 3.1. Zemes resursu potenciāla izmantošana

Saeima 2016.gada 16.jūnijā pieņēma paziņojumu „Par uzdevumiem, kas veicami, lai nodrošinātu Latvijas dabas resursu un publisko aktīvu ilgtspējīgu, efektīvu un racionālu apsaimniekošanu”. Paziņojumā tika izvirzīts zemes politikas mērķis turpmākajiem gadiem - saskaņā ar Latvijas vidēja termiņa un ilgtermiņa attīstības plānošanas dokumentos ietvertajiem mērķiem par Latvijas zemes resursu potenciāla izmantošanu zemes politikas mērķim ir jābūt šādam: balstoties uz katras nozares (lauksaimniecība, mežsaimniecība, zemes dzīles, purvi, vide) sociālekonomisko un ietekmes uz vidi izvērtējumu, ņemot vērā ilgtermiņa izaugsmes potenciālu, globālās tendences un klimata pārmaiņu riskus, kā arī citu attīstīto valstu pieredzi, veidot konstruktīvu ietvaru dialogam ar nozarēm par Latvijas ilgtermiņa interesēm atbilstošākajiem attīstības un zemes izmantošanas scenārijiem.

Lai izpildītu minēto Saeimas uzdevumu, plānots izveidot starpnozaru konsultatīvu padomi ilgtermiņa zemes izmantošanas scenāriju izstrādei.

Lēmumus par attiecīgās zemes izmantošanu pieņem tās īpašnieks vai apsaimniekotājs, ņemot vērā gan zemes piemērotību gan arī citus faktorus, piemēram, iespējas produkcijas ražošanai un realizācijai, lai no zemes izmantošanas gūtu iespējami labākos rezultātus. Tomēr jāņem vērā, ka valsts ar dažādiem tās rīcībā pieejamiem instrumentiem var un ir ieinteresēta veicināt zemes efektīvu un arī ilgtspējīgu izmantošanu, tādējādi īstenojot zemes politiku.

## 3.2. Zemes izmantošanas efektivitāte

Lauksaimniecības atbalsta politikai (LAP) ir liela ietekme zemes izmantošanā, kas veicina zemes kā dabas resursa ilgtspējīgu apsaimniekošanu un dod ieguldījumu klimata pārmaiņu mazināšanā, piešķirot atbalstu par ilgtspējīgu ražošanas prakšu piemērošanu. Līdz ar to zemes izmantošanas efektivitātes veicināšanai LAP jāturpina ieguldījumi noteiktajās prioritātēs, lai veicinātu lauksaimniecības konkurētspēju, atbalstītu zemes, tai skaitā mežu ilgtspējīgu apsaimniekošanu un saglabātu augsnes kvalitāti un bioloģisko daudzveidību.

Papildus LAP ietvaros minētajiem pasākumiem, tiek izvirzīti šādi uzdevumi:

1) saglabāt esošās LIZ platības;

2) nodrošināt neizmantoto zemju efektīvāku izmantošanu, tai skaitā samazināt neizmantotās LIZ platības;

3) veicināt zemes konsolidācijas pasākumus;

4) nodrošināt aktuālu informāciju par ārvalstnieku īpašumā esošajām zemes platībām;

5) veicināt efektīvāku apbūves teritoriju izmantošanu un degradēto teritoriju atjaunošanu;

## 3.3. Augsnes kvalitātes uzlabošana

Efektīvu augsnes aizsardzības jautājumu risināšanu nav iespējams īstenot tikai ar normatīviem aktiem, līdz ar to lielāks uzsvars liekams uz izglītojošajiem pasākumiem (lietotāju zināšanām), ekonomiskiem stimuliem un arī regulējošajiem pasākumiem. Lai veicinātu augsnes kvalitātes un bioloģiskās daudzveidības saglabāšanos, tiek plānoti šādi veicamie uzdevumi:

6) izveidot informācijas par augsnēm ieguves un aktualizācijas sistēmu;

7) veicināt augsnes kvalitātes uzlabošanu

## 3.4. Zeme un vides, dabas aizsardzība, tai skaitā klimatu pārmaiņu mazināšana un pielāgošanās tai

Oglekļa krājumu saglabāšana augsnē ir veids kā samazināt SEG emisijas un samazināt klimata pārmaiņas. Lai veicinātu SEG emisijas samazināšanos, tiek plānoti šādi veicamie uzdevumi:

8) vadlīniju izstrāde zemes apsaimniekotājiem par CO2 piesaistes veicināšanai;

9) uzlabot noteikto saistību izpildes kontroli;

# 10) izstrādāt koncepciju par iespēju novirzīt daļu no gūtajiem ienākumiem par mežu izciršanu CO2 piesaistes palielināšanai.4. VEICAMIE PASĀKUMI MĒRĶA SASNIEGŠANAI

| **Nr. p.k.** | | **Pasākums** | **Darbības rezultāts** | | **Rezultatīvais rādītājs** | **Atbildīgā institūcija** | **Līdzatbildīgā institūcija** | **Izpildes termiņš (pusgada precizitāte)** |
| --- | --- | --- | --- | --- | --- | --- | --- | --- |
| **1. Rīcības virziens: Zemes resursu potenciāla izmantošana** | | | | | | | | |
| **1.1. Uzdevums: Latvijas ilgtermiņa interesēm atbilstošāko attīstības un zemes izmantošanas scenāriju izstrāde** | | | | | | | | |
| 1.1. | Izveidot starpnozaru konsultatīvu padomi zemes ilgtermiņa izmantošanas scenāriju izstrādei | | Apstiprināts padomes nolikums | Organizētas ekspertu diskusijas | | VARAM | ZM | 30.10.2017. |
| 1.2. | Izstrādāt pētījumu par zemes izmantošanas optimizācijas iespējām, tai skaitā ņemot izvirzītos nosacījumus klimata pārmaiņu novēršanas politikā | | Nosacījumi zemes izmantošanai, kas atbilst Latvijas ilgtermiņa interesēm | Izstrādāts pētījums | | ZM | VARAM | 30.12.2018. |
| 1.3. | Vienoties par vienotu zemes lietošanas veidu kategoriju platību uzskaites/atskaites sistēmu | | Pieejami aktuāli dati par ZLV kategoriju platībām | Izveidota datu aktualizācijas sistēma | | TM | ZM, EM, VARAM | 30.06.2018. |
| **2. Rīcības virziens: Zemes pilnīga un efektīva izmantošana** | | | | | | | | |
| **2.1. uzdevums : saglabāt esošās LIZ platības** | | | | | | | | |
| 2.1.1. | | Veicināt neapsaimniekoto LIZ atgriešanu izmantošanai | Samazinās neapsaimniekoto LIZ platības | | Investīcijas (LAP ietvaros) | ZM |  | 30.12.2020. |
| 2.1.2. | | Noteikt ierobežojumus zemes lietošanas kategorijas maiņai lauku blokos esošajām LIZ | Saglabājas LIZ platības, kas ir labā lauksaimnieciskā stāvoklī | | Grozījumi NA | ZM | VARAM | 30.12.2019. |
| 2.1.3. | | Noteikt kārtību, kuros gadījumos var veikt meža ieaudzēšanu meliorētās LIZ (ar segto drenāžu) | Saglabājas meliorēto LIZ platības | | Grozījumi NA | ZM | VARAM | 30.06.2018. |
| **2.2.uzdevums: nodrošināt neizmantoto zemju efektīvāku izmantošanu, tai skaitā samazināt neizmantotās LIZ platības** | | | | | | | | |
| 2.2.1 | | Veikt izpēti, nosakot cēloņus, neizmantoto LIZ platību neiesaistīšanai produktīvā apritē un novērtētu neizmantoto platību izmantošanas iespējas. | Samazinās neap- saimniekoto LIZ platības | | Priekšlikumi neapsaimniekotās LIZ izmantošanai | ZM | VARAM | 30.06.2019. |
| 2.2.2. | | Nodrošināt informācijas pieejamību par neapsaimniekotajām LIZ platībām un veicināt to iznomāšanu | Samazinās neap-saimniekoto LIZ platības | | Informācijas par neizmantotajām un iznomājamām platībām pieejamība Zemes fondā | FM | VARAM | 30.12.2017. |
| 2.2.3. | | Pilnveidot normatīvo regulējumu un ekonomiskos instrumentus zemes izmantošanas veicināšanai (noteikt progresīvu NĪN līdz 10% neapstrādātajām lauksaimniecības zemēm atkarībā no tā cik ilgstoši zeme netiek apsaimniekota) | Samazinās neap-saimniekoto LIZ platības | | Grozījumi NA | FM | VARAM | 31.12.2018. |
| **2.3.uzdevums: veicināt zemes konsolidācijas pasākumus** | | | | | | | | |
| 2.3.1. | | Pētījums par ekonomiskajiem un administratīvajiem faktoriem, un iespējamo atbalstu, kas varētu veicināt zemes konsolidāciju | Investīcijas/ finanšu instrumenti konsoli-dācijas projektu izstrādei | | Sagatavota koncepcija zemes konsolidācijas procesa ieviešanai | TM | ZM, VARAM | 31.12.2019. |
| **2.4.uzdevums: nodrošināt aktuālu informāciju par citu valstu personu īpašumā esošajām zemes platībām** | | | | | | | | |
| 2.4.1. | | Sagatavot grozījumus Ministru kabineta 2007.gada 8.maija noteikumos Nr.299 „Kārtība, kādā nosakāmi publicējamie zemes īpašumu rādītāji” | Pieejama aktuāla informācija par citu valstu personām piederošām zemes platībām | | Grozījumi NA | TM | VARAM | 31.12.2018. |
| **2.5.uzdevums: veicināt efektīvāku apbūves teritoriju izmantošanu un degradēto teritoriju atjaunošanu** | | | | | | | | |
| 2.5.1. | | Izstrādāt vadlīnijas (labās prakses apkopojumu) degradēto teritoriju atjaunošanai | Sagatavots metodiskais materiāls pašvaldībām un citiem interesentiem par degradēto teritoriju izmantošanas iespējām | | Sagatavotas vadlīnijas | VARAM | ZM | 31.12.2019. |
| 2.5.2. | | Izstrādāt koncepciju par līdzekļu iegūšanu publiskās infrastruktūras attīstībai jaunajās apbūves teritorijās | Izstrādāta koncepcija | | Uzlabojas publiskās infrastruktūras pieejamība un kvalitāte | VARAM | TM | 31.12.2020. |
| **3.rīcības virziens: augsnes kvalitātes uzlabošana** | | | | | | | | |
| **3.1.uzdevums: Izveidot informācijas par augsnēm ieguves un aktualizācijas sistēmu** | | | | | | | | |
| 3.1.1. | | Izstrādā metodiku un veikt augšņu kartēšanu un zemes kvalitatīvo novērtēšanu | Pieejami aktuāli dati par augsnēm | | Izstrādāta augsnes kartēšanas metodika | ZM | VARAM | 31.12.2020. |
| 3.1.2. | | Izveidot Augsnes informācijas sistēmu | Esošie augšņu dati pieejami tiešsaistē | | Izstrādāta Augsnes informācijas sistēma | ZM | VARAM | 31.12.2020. |
| 3.1.3. | | Aktualizēt datus par organiskajām augsnēm | Iespējas veikt precīzāku SEG emisiju aprēķinu no organisko augšņu izmantošanas | | Pieejami dati | VARAM | ZM | 30.06.2019. |
| 3.1.4. | | Izstrādāt programmu organisko augšņu izmantošanai | Samazinātas SEG emisijas no organisko augšņu izmantošanas | | Izstrādāta programma | VARAM | ZM | 31.12.2020. |
| **3.2.uzdevums: veicināt augsnes kvalitātes uzlabošanu** | | | | | | | | |
| 3.2.1. | | Turpinot zemes apsaimniekotāju profesionālās izglītības un prasmju apguves pasākumus, pilnveidot esošās vadlīnijas par labu lauksaimniecības praksi, papildinot to ar priekšlikumiem / vadlīnijām labai praksei zemes īpašnieka lēmuma pieņemšanai par zemes optimālu izmantošanu atkarībā no zemes gabala lieluma, kvalitātes, u.c. rādītājiem, kā arī par veicamajiem pasākumiem augsnes kvalitātes saglabāšanai un uzlabošanai | Organizētas apmācības zemes apsaimniekotājiem novadu pašvaldībās, nodrošinātas ekspertu konsultācijas | | Izstrādāts metodiskais materiāls | ZM |  | 30.12.2019. |
| 3.2.2. | | Veicināt meliorācijas un zemes ielabošanas pasākumus | Uzlabota augsnes kvalitāte | | Investīcijas viena īpašnieka īpašumā esošo un koplietošanas meliorācijas sistēmu sakārtošanai;  Investīcijas ERAF ietvaros valsts un valsts nozīmes meliorācijas sistēmu rekonstrukcija, renovācijai. Agrovides pasākumi ar integrētās audzēšanas tehnoloģijām | ZM |  | 30.12.2020. |
| 3.2.3 . | | Izstrādāt rekomendācijas rīcībām augsnes degradācijas risku novēršanai | Samazinās degradēto augšņu platības | | Informatīvais materiāls zemes īpašniekiem Organizētas apmācības zemes apsaimniekotājiem novadu pašvaldībās, nodrošinātas ekspertu konsultācijas | ZM | VARAM | 30.12.2018. |
| **4.Rīcības virziens: Zeme un** v**ides, dabas aizsardzība, tai skaitā klimata pārmaiņu mazināšana un pielāgošanās tai** | | | | | | | | |
| 4.1.Uzdevums: CO2 piesaistes veicināšana | | | | | | | | |
| 4.1.1. | | Izstrādāt vadlīnijas zemes apsaimniekotājiem CO2 piesaistes veicināšanai | Izstrādātas vadlīnijas | | Uzlabota zemes īpašnieku izpratne par CO2 piesaisti | ZM | VARAM | 31.12.2020 |
| 4.1.2. | | Uzlabot normatīvajos aktos noteikto saistību izpildes kontroli saistībā ar zemes izmantošanu | Uzlabota kontrole | | Grozījumi NA | ZM, VARAM |  | 31.12.2020 |
| 4.1.3. | | Izstrādāt koncepciju par iespēju novirzīt daļu no gūtajiem ienākumiem par mežu izciršanu CO2 piesaistes palielināšanai | Izstrādāta koncepcija | | Papildus finansējums CO2 piesaistes nodrošināšanai | ZM | FM, EM, VARAM | 31.12.2019 |

# 5. IETEKMES NOVĒRTĒJUMS UZ VALSTS UN PAŠVALDĪBU BUDŽETU

Plāns tiek īstenots par ministrijām piešķirtajiem valsts budžeta līdzekļiem un pieejamajiem ES finanšu instrumentu līdzekļiem. Nepieciešamo finansējumu Augsnes informācijas sistēmas izstrādei un augšņu kartēšanai nepieciešamos līdzekļus ZM normatīvajos aktos noteiktajā kārtībā pieprasīs no EEZ/Norvēģija finanšu instrumenta 2017.-2020.gada programmas. Jautājums par papildu valsts budžeta līdzekļu piešķiršanu plāna īstenošanai 2018. un 2019.gadā tiks izskatīts Ministru kabinetā likumprojekta „Par vidēja termiņa budžeta ietvaru 2018., 2019. un 2020.gadam” un likumprojekta „Par valsts budžetu 2018.gadam” sagatavošanas procesā kopā ar visu ministriju un centrālo valsts iestāžu priekšlikumiem jauno politikas iniciatīvu pieteikumiem, ievērojot valsts budžeta finansiālās iespējas.

Plānā nav ietverti tādi uzdevumi, kas tieši ietekmētu pašvaldību budžetus.

# 6. POLITIKAS REZULTĀTI UN REZULTATĪVIE RĀDĪTĀJI

|  |  |  |  |
| --- | --- | --- | --- |
|  | | **Bāzes vērtība (2016.gads)** | **2020.gads** |
| **Politikas rezultāts:**  Sekmēta zemes izmantošanas efektivitāte un samazinās neapsaimniekoto zemju platības | ***Rezultatīvais rādītājs:***  Zemes lietošanas veidu kategoriju īpatsvars (% no kopējās valsts teritorijas, atbilstoši VZD datiem)  LIZ  Meža zemes  Pilsētu un apbūves zemes | 36,7  47,2  4,2 | 36,7  48  4,3 |
| ***Rezultatīvais rādītājs:***  Apsaimniekotās zemes īpatsvars (% no kopējās LIZ platības, VZD un LAD apsekojuma dati) | 86,8 | 89% |
| ***Rezultatīvais rādītājs:***  LIZ platība lauku blokos (tūkst. ha, atbilstoši LAD datiem) | 1762, 6 | 1770 |
| ***Rezultatīvais rādītājs:***  Vidējās zemes vienības platība (ha, atbilstoši VZD datiem):  NĪLM „Lauksaimniecība”  „Mežsaimniecība” | 7,4  36,5 | 8  37 |

|  |  |  |  |
| --- | --- | --- | --- |
|  | | **Bāzes vērtība (2016.gads)** | **2020. gads** |
| **Politikas rezultāts:**  Nodrošināta augsnes aizsardzība un kvalitātes uzlabošanās | ***Rezultatīvais rādītājs:***  Pieejami aktuāli dati par augsnēm Latvijā ( % no valsts teritorijas) | - | 25% |
| ***Rezultatīvais rādītājs:***  Pieejami aktuāli dati par organiskajām augsnēm (% no kopējā organisko augšņu platības) | 0 | 100% |
| ***Rezultatīvais rādītājs:***  Platības ar atjaunotām meliorācijas sistēmām (ha) | 335 | 700 |
| ***Rezultatīvais rādītājs:***  Platības ar nepietiekamo organisko vielu saturu augsnē ( % no kopējās platības, kurās veikta agroķīmiskā izpēte) | 10-30% | 10-20% |
| ***Rezultatīvais rādītājs:***  Degradēto platību samazinājums (ha) | 0 | 600 |

Vides aizsardzības un reģionālās attīstības ministrs K. Gerhards

Valsts sekretārs R. Muciņš

I.Cahrausa, 67026524

[Ilze.cahrausa@varam.gov.lv](mailto:Ilze.cahrausa@varam.gov.lv)

E.Kāpostiņš, 67026565

[Edvins.kapostins@varam.gov.lv](mailto:Edvins.kapostins@varam.gov.lv)

1. Latvijas Republikas Zemes pārskats, 2016 - http://www.vzd.gov.lv/files/zemes\_parskats\_2015.pdf [↑](#footnote-ref-1)
2. Nekustamā īpašuma tirgus pārskats, lauku zemes tirgus Latvijā – detalizētāka analīze, Valsts zemes dienests, 2014. gads [↑](#footnote-ref-2)
3. Dažādu zemes apsaimniekošanas modeļu sociāli ekonomiskais novērtējums, LLU, 2015. g. [↑](#footnote-ref-3)
4. „Lauksaimniecības zemes izmantošanas efektivitātes un iespēju novērtējums”, Latvijas Valsts augļkopības institūts, 2012 [↑](#footnote-ref-4)
5. Latvijas ilgtspējīgas attīstības stratēģijas līdz 2030. gadam, Nacionālā attīstības plāna 2014.-2020. gadiem un Laimdotas Straujumas vadītās valdības deklarācijas par iecerēto darbību īstenošanas uzraudzības ziņojums, 2015 [↑](#footnote-ref-5)
6. Meža likums: mežs — ekosistēma visās tās attīstības stadijās, kur galvenais organiskās masas ražotājs ir koki, kuru augstums konkrētajā vietā var sasniegt vismaz piecus metrus un kuru pašreizējā vai potenciālā vainaga projekcija ir vismaz 20 procentu no mežaudzes aizņemtās platības; [↑](#footnote-ref-6)
7. Latvijas PSR Kūdras fonds uz 1980. gada 1. janvāri. Latvijas Valsts meliorācija projektēšanas institūts. [↑](#footnote-ref-7)
8. LVAFA finansēts projekts „Latvijas kūdras atradņu datu kvalitātes analīze, ieteikumu sagatavošana to uzlabošanai un izmantošanai valsts stratēģijas pamatdokumentu sagatavošanā”, izpildītājs – biedrība „homo ecos”. [↑](#footnote-ref-8)
9. The Governance of Land Use, OECD, 2016 [↑](#footnote-ref-9)
10. https://www.zm.gov.lv/public/ck/files/ZM/lauku\_attistiba/zinatne/EEZ\_FI\_projekti\_Raimonds%20Kasparinskis\_augsnu%20datubaze\_FINAL.pdf [↑](#footnote-ref-10)
11. Nikodemus O., Kārkliņš A., Kļaviņš M., Melecis V., 2008. Augsnes ilgtspējīga izmantošana un aizsardzība (red. O.Nikodemus). -Rīga, LU Akadēmiskais apgāds, 254 lpp. [↑](#footnote-ref-11)
12. Zemes ekonomiski efektīva, ilgtspējīga un produktīva izmantošana lauksaimniecības un mežsaimniecības produkcijas ražošanai, LLU, 2014. [↑](#footnote-ref-12)
13. Zemes ekenomiski efektīva, ilgtspējīga un produktīva izmantošana lauksaimniecības un mežsaimniecības produkcijas ražošanai, Latvijas Lauksaimniecības universitāte, 2014 [↑](#footnote-ref-13)
14. Klimata pārmaiņu scenāriji Latvijai, VSIA ,,Latvijas Vides, ģeoloģijas un meteoroloģijas centrs”, 2017 [↑](#footnote-ref-14)
15. Programma zemes degradācijas novēršanai 2008.-2012. gadam [↑](#footnote-ref-15)
16. http://www.vaad.gov.lv/sakums/informacija-sabiedribai/par-augsnu-agrokimisko-izpeti-un-minerala-slapekla-monitoringu.aspx [↑](#footnote-ref-16)
17. ANO Attīstības programmas un Pasaules Vides fonds, Programma zemes degradācijas novēršanai 2008.-2012. gadam [↑](#footnote-ref-17)
18. J.Soms, R.Kasparinskis, A.Ruskule; Augsnes ūdens erozija un tās novēršana, 2016 [↑](#footnote-ref-18)
19. ES Reģionu komitejas atzinums „Augsnes aizsardzības tematiskās stratēģijas īstenošana” (ENVE-V-026), 2012 [↑](#footnote-ref-19)
20. http://unfccc.int/national\_reports/annex\_i\_ghg\_inventories/national\_inventories\_submissions/items/9492.php [↑](#footnote-ref-20)
21. 2016.gada SEG inventarizācija [↑](#footnote-ref-21)
22. Nekustamā īpašuma tirgus pārskats, VZD, 2014 [↑](#footnote-ref-22)
23. Pētījums „Dažādu zemes apsaimniekošanas modeļu sociāli ekonomiskais novērtējums”, Latvijas Lauksaimniecības universitāte, 2015 [↑](#footnote-ref-23)
24. Pētījums „Dažādu zemes apsaimniekošanas modeļu sociāli ekonomiskais novērtējums”, Latvijas Lauksaimniecības universitāte, 2015 [↑](#footnote-ref-24)
25. <https://www.zm.gov.lv/public/files/CMS_Static_Page_Doc/00/00/00/68/59/LAP2014-2020_versija_2.2..pdf> [↑](#footnote-ref-25)